Agong titah kerajaan jalankan kajian, kenal pasti punca banjir kerap berlaku

CYBERJAYA: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan kerajaan menjalankan kajian bagi mengenalpasti punca banjir yang kini kerap berlaku setiap tahun.

Baginda bertitah, kajian itu perlu dilaksanakan dengan lebih teliti bagi mencari solusi untuk tempoh jangka pendek dan jangka panjang.

“Saya harap pihak kerajaan dapat memberi satu kajian yang teliti untuk menentukan usaha-usaha bagi mengurangkan bebanan banjir ini agar dapat diatasi untuk jangka pendek dan jangka panjang.

“Kalau dilihat dari segi jangka panjang saya harap projek-projek atau program tebatan banjir ini perlu dikaji dengan teliti, khususnya Sungai Pahang supaya dapat didalamkan kerana kita faham bahawa sungai-sungai di Pahang ini sudah nampak cetek sangat,” titah baginda seperti dilapor Kosmo.

Baginda bertitah demikian selepas mendengar taklimat daripada Pengarah Angkatan Pertahanan Awam Malaysia (APM) Negeri Pahang, Che Adam A. Rahman di Pusat Pemindahan Banjir (PPS) Kampung Baru Sungai Chedong,Maran, hari ini.

Titah baginda lagi, setiap tahun sungai-sungai menjadi cetek dan apabila tiba musim banjir, air sungai melimpah ke tebing-tebing berhampiran.

“Mungkin dari teknikalnya perlu buat kajian oleh pihak Jabatan Pengairan dan Saliran (JPS). Soal kos kita fikir kemudian dan pandangan ini juga mungkin tertakluk pada sungai-sungai kecil di bandar, longkang-longkanh kecil di tengah bandar, termasuk juga longkang atau parit yang tidak dikendali atau selenggara dengan baik yang mungkin menjadi asbab puncanya bermulanya masalah banjir di bandar-bandar,” titah baginda.

Dalam pada itu, baginda turut bertitah agar semua mangsa banjir yang ditempatkan di pusat pemindahan sementara (PPS) menjaga keselamatan dan kebersihan sepanjang berada di pusat pemindahan berkenaan.

Author

Diyana Rahip

View all posts

View all posts


12 menteri PN utus surat pada Agong, bantah PRU15 dilaksanakan tahun ini

KUALA LUMPUR: Anggota Jemaah Menteri dari Bersatu dan PAS dilaporkan tidak bersetuju Pilihan Raya Umum ke-15 (PRU15) diadakan pada tahun ini.

Susulan itu, seramai 12 ahli Kabinet daripada kedua-dua parti itu dari gabungan Perikatan Nasional (PN) menulis surat kepada Yang di-Pertuan Agong bagi membantah gesaan pemimpin UMNO yang mahu Parlimen dibubarkan dan PRU lebih awal tahun ini.

Lapor MalaysiaNow, surat bertarikh 3 Okotober diterima Istana pada semalam dan antara yang terkandung dalam utusan itu adalah berkaitan ramalan Jabatan Meteorologi Malaysia (MetMalaysia) mengenai Monsun Timur Laut yang akan bermula tidak lama lagi dengan banjir dijangka melanda negeri-negeri di Malaysia terutama di Pantai Timur.

Pada masa sama, surat itu turut memaklumkan mengenai tekanan ekonomi yang dihadapi oleh rakyat.

Selain PN, gabungan pembangkang Pakatan Harapan (PH) juga turut membantah sekeras-kerasnya sebarang tindakan untuk mengadakan PRU15 lebih awal.

Desas-desus bahawa Perdana Menteri, Datuk Seri Ismail Sabri Yaakob akan menghadap Yang di-Pertuan Agong pada hari ini membuat sebilangan pengamal media mula ‘berkampung’ di pekarangan Istana sejak awal pagi tadi.

Pertemuan Ismail Sabri itu bakal menjawab persoalan sama ada menyembah maklum keputusan yang dibuat dalam mesyuarat Kabinet termasuk Bajet 2023, atau pun turut mempersembahkan tarikh pembubaran Parlimen kepada Baginda.

Author

Diyana Rahip

View all posts

View all posts


Tiket MotoGP: KBS komited perjuang pengurangan cukai hiburan

SEPANG: Kementerian Belia dan Sukan (KBS) komited memperjuangkan pengurangan cukai hiburan sebanyak 25 peratus ke atas harga tiket Kejuaraan Dunia Grand Prix Motosikal (MotoGP) Malaysia, November ini.

Menterinya, Hannah Yeoh berkata, selain acara sukan, pihak kementerian juga menerima banyak permintaan bagi pengecualian mahupun pengurangan cukai hiburan untuk acara berkaitan belia.

“Sudah semestinya (harga tiket MotoGP mahal) jadi kita akan perjuangkannya (pengurangan cukai hiburan),” katanya kepada pemberita pada Majlis Ihya Ramadan bersama media dan warga Litar Antarabangsa Sepang (SIC) di sini, semalam.

Dalam pada itu, Hannah berkata agak mustahil bagi Malaysia untuk mengembalikan semula perlumbaan Formula 1 (F1) memandangkan kos penganjuran yang terlalu tinggi.

Beliau berkata sebaliknya, KBS buat masa ini akan mengutamakan pemberian dana kepada SIC termasuk suntikan RM20 juta bagi menaik taraf infrastruktur dalam usaha menarik lebih banyak penganjuran acara tempatan atau antarabangsa.

“Kalau mampu memang kita akan buat (perlumbaan F1) tapi memang kita tak mampu sekarang, so kita akan gunakan dana yang kita ada untuk keutamaan lain dahulu,” katanya.

Malaysia menganjurkan perlumbaan F1 sejak 1999 sebelum kerajaan memutuskan untuk menamatkannya pada 2017 ekoran penyusutan pulangan yang ketara.

Sementara itu, Ketua Pegawai Eksekutif SIC Azhan Shafriman Hanif memberi jaminan terdapat kelainan dalam penganjuran MotoGP di SIC yang dijadual berlangsung dari 10 hingga 12 Nov ini.

Dalam perkembangan lain, Azhan Shafriman berkata, kerja-kerja penurapan litar di selekoh 7 sehingga 12 daripada keseluruhan litar sepanjang 5.54 kilometer itu telah mencapai tahap 40 peratus.

Beliau yakin kerja-kerja penurapan tersebut dapat disiapkan menjelang minggu terakhir bulan ini sebelum pihaknya dapat menganjurkan Piala Porsche Carrera Asia yang dijadual pada 29 dan 30 April ini.

Kali terakhir SIC menaik taraf litar tersebut adalah pada tahun 2016 dan selepas itu tiada sebarang penurapan baharu dilakukan. – BERNAMA


Permohonan Najib untuk gugur Sequerah sebagai hakim 1MDB ditolak

KUALA LUMPUR: Bekas Perdana Menteri, Datuk Seri Najib Razak gagal dalam permohonannya untuk menggugurkan Hakim Datuk Collin Lawrence Sequerah daripada prosiding pendengaran kes 1Malaysia Development Berhad (1MDB) di Mahkamah Tinggi di sini, hari ini.

Susulan keputusan itu, kes dibicarakan mengikut jadual yang ditetapkan sebelum ini.

Sequerah memutuskan demikian selepas mendengar hujah daripada peguam Tan Sri Muhammad Shafee Abdullah yang mewakili Najib selaku pemohon dan Timbalan Pendakwa Raya, Kamal Baharin Omar selaku responden dalam permohonan itu sebelum ini.

Dalam penghakimannya, Sequerah berkata, pemohon gagal menunjukkan situasi berat sebelah (danger of bias) selain beliau juga tidak lagi berkomunikasi dengan peguam 1MDB iaitu Jasmine Loo Ai Swan sejak 15 tahun lalu.

Bulan lalu, hakim itu mendedahkan bahawa beliau pernah berkhidmat dengan bekas peguam 1MDB iaitu Jasmine Loo Ai Swan, yang kini dalam tahanan polis.

Menurut Sequerah yang kini Hakim Mahkamah Rayuan berkata, sepanjang tempoh berkhidmat dengan Tetuan Zain & Co. bersama Jasmine, beliau tidak pernah menangani isu 1MDB, begitu juga dengan firma guaman itu pada masa yang berkenaan.

Sebelum ini, Muhammad Shafee berhujah bahawa memandangkan Sequerah pernah bertugas dengan Jasmine, perkara itu boleh menghalang hakim itu daripada bertindak sebagai pemerhati yang adil dan berfikiran bebas ketika mendengar keterangan wanita itu jika beliau dipanggil menjadi saksi.

Muhammad Shafee ketika berhujah lanjut juga berkata, hakim itu perlu memutuskan isu kebolehpercayaan Jasmine kerana beliau memainkan peranan yang penting (dalam 1MDB) dengan mengikut arahan ahli perniagaan dalam buruan Low Taek Jho, atau Jho Low, iaitu “untuk menghalalkan perkara yang haram.”

Beliau berkata, dalam situasi itu, hakim itu akan berada dalam “kedudukan yang sukar” untuk memutuskan sama ada Jasmine perlu didakwa kerana memberikan keterangan bercanggah.

“Keputusan itu akan menimbulkan konflik dan memalukan Yang Amat Arif kerana hubungan Yang Amat Arif dengannya sebagai bekas rakan kongsi (di firma guaman itu),” katanya.

Sementara itu, ketika membantah permohonan Najib, Kamal Baharin pula berhujah adalah jelas bahawa Jasmine meninggalkan firma guaman terbabit pada 31 Disember 2008 manakala hakim itu terus berkhidmat di situ sehingga beliau dilantik sebagai Pesuruhjaya Kehakiman pada 20 Jun 2014.

“Adalah jelas bahawa mereka bukan lagi rakan setugas selama kira-kira enam tahun sebelum Yang Amat Arif dilantik sebagai Pesuruhjaya Kehakiman. Peranan yang dimainkan oleh Jasmine dalam 1MDB bermula pada tahun 2011 manakala tempoh perkhidmatannya dengan Tetuan Zain & Co adalah antara 1998 dan 2008.

“Tiada kaitan antara isu dalam perbicaraan ini dengan hubungan masa lalu Yang Amat Arif dan bekas rakan kongsinya di firma guaman dan kami berhujah Yang Amat Arif sebenarnya tidak perlu mendedahkan hubungan ini kerana ia boleh didapati daripada rekod awam,” katanya.

Pada 12 Julai lalu, Menteri Dalam Negeri, Datuk Seri Saifuddin Nasution Ismail mengesahkan bahawa Jasmine ditahan polis pada 7 Julai bagi membantu siasatan kes penyelewengan dana 1MDB.

Mengikut pertuduhan Najib, 70, yang berdepan empat pertuduhan menggunakan kedudukan beliau untuk memperoleh suapan berjumlah RM2.3 bilion milik 1MDB dan 21 pertuduhan pengubahan wang haram membabitkan amaun sama. – Harian Metro

Author

Media Variasi

View all posts

View all posts


Lelaki didakwa 22 tuduhan perkosa, liwat anak jiran

MELAKA: Seorang tukang pasang kanopi didakwa di Mahkamah Sesyen di sini, hari ini atas 22 pertuduhan termasuk merogol, meliwat dan melakukan amang seksual fizikal terhadap dua adik-beradik yang juga anak jirannya.

Tertuduh yang berusia 29 tahun bagaimanapun mengaku tidak bersalah sejurus kesemua pertuduhan dibacakan di hadapan Hakim Mohd. Sabri Ismail.

Bagi empat pertuduhan, pemuda itu didakwa merogol kanak-kanak perempuan sejak mangsa berusia 12 tahun, manakala empat lagi pertuduhan dilakukan terhadap adik mangsa berusia 11 tahun 5 bulan.

Sabit kesalahan tertuduh boleh dijel sehingga 30 tahun dan sebatan di bawah Seksyen 376(2) Kanun Keseksaan.

Bagi empat pertuduhan lain, lelaki itu didakwa mengikut Seksyen 377C Kanun Keseksaan kerana melakukan seks luar tabii terhadap mangsa sama ketika berusia 12 tahun.

Sabit kesalahan dia boleh dihukum penjara tidak lebih 20 tahun dan sebatan.

Tertuduh juga didakwa atas enam pertuduhan di bawah Seksyen 14(a) Akta Kesalahan-kesalahan Seksual Terhadap Kanak-Kanak 2017 dengan lima pertuduhan ketika mangsa berusia 12 tahun 1 bulan sehingga 12 tahun 4 bulan dan satu pertuduhan membabitkan adiknya ketika berusia 11 tahun 5 bulan.

Empat lagi pertuduhan membabitkan kesalahan seks menggunakan objek yang dilakukan terhadap mangsa sama selama enam bulan sehingga mencecah 12 tahun 9 bulan.

Kesemua kesalahan itu dilakukan di Krubong di sini pada akhir November 2022 sehingga 13 Julai 2023.

Timbalan Pendakwa Raya, Puteri Nor Nadia Mohamed Iqbal tidak menawarkan sebarang jaminan ke atas tertuduh. Mahkamah menetapkan 27 September ini untuk sebutan semula kes. – Kosmo

Authors

Media Variasi

View all posts

Diyana Rahip

View all posts

View all posts

View all posts


Jika benar Islam terancam di Selangor, berapa banyak masjid DAP robohkan? – Sany Hamzan

BANGI: Pengarah Biro Mobilisasi Amanah, Sany Hamzan mengingatkan rakyat supaya tidak terpengaruh dengan dakwaan Perikatan Nasional (PN), kononnya Islam akan terancam apabila DAP menjadi sebahagian daripada kerajaan ketika ini.

Tegasnya, tiada apa yang perlu dibimbangi rakyat tentang kedudukan Islam di negara ini kerana agama itu masih terjamin dan dilindungi di bawah pentadbiran Kerajaan Perpaduan.

“Jika mereka (PN) kata Islam terancam, berapa banyak DAP robohkan masjid? Di Selangor ada Jabatan Agama atau tidak?

“Inilah penipuan yang dilakukan PN, mereka juga kata Raja akan terancam di Selangor dan Melayu akan dipinggirkan,” katanya pada Majlis Pelancaran Jentera Pilihan Raya Perpaduan Selangor dan Karnival Madani di Laman Niaga, di sini, pada Jumaat.

Sementara itu, Timbalan Presiden Amanah, Datuk Seri Salahuddin Ayub dalam majlis sama berkata Malaysia kini memerlukan kestabilan politik termasuk tiada lagi pertukaran kerajaan.

Pada masa sama, beliau memberi jaminan bahawa rakyat Malaysia akan selamat di bawah kepimpinan Kerajaan Perpaduan sekali gus masa depan negara kekal terjamin.

Justeru bagi memastikan kesejahteraan negara terjaga, beliau berpandangan bahawa negeri Selangor perlu dikekalkan di bawah pentadbiran sama, apatah lagi sebelum ini sudah terbukti semua agama dan kaum berada dalam keadaan damai di negeri berkenaan.

“Saya cabar parti Islam yang mengaku Islam supaya buktikan masjid mana yang kita robohkan dan Islam mana yang kita hinakan?

“Gereja dan kuil mana yang kita aniayakan?

“Oleh itu, saya minta rakyat Selangor supaya jangan gadai masa depan bersama dan jangan gadai masa depan negeri itu kepada pelampau agama dan kaum,” katanya merujuk kepada PN.

Author

Fazleen Safina Abd Jamil

View all posts

View all posts


Mesyuarat MT UMNO bincang perkukuh parti hadapi PRU15

KUALA LUMPUR: Mesyuarat Majlis Tertinggi (MT) UMNO malam tadi membincangkan mengenai usaha untuk memperkukuhkan parti bagi menghadapi Pilihan Raya Umum ke-15 (PRU15).

Ahli MT Datuk Seri Bung Moktar Radin memaklumkan perkara itu ketika ditemui pemberita selepas mesyuarat yang berlangsung kira-kira dua jam itu selesai.

“Mesyuarat tak bincang perkara tidak penting… kita bincang untuk memperkuatkan parti. Parti kuat, kita menang,” katanya.

Mesyuarat berkenaan yang dipengerusikan Presiden UMNO Datuk Seri Dr Ahmad Zahid Hamidi dan dihadiri Perdana Menteri yang juga Naib Presiden Datuk Seri Ismail Sabri Yaakob dan dua Naib Presiden Datuk Seri Mahdzir Khalid dan Datuk Seri Mohamed Khaled Nordin serta barisan ahli MT.

Mengulas lanjut, Bung Moktar berkata mesyuarat juga tidak membincangkan mengenai tarikh pilihan raya dan menegaskan ia adalah hak Perdana Menteri.

Mohamed Khaled pula hanya menjawab “solidariti” ketika ditanya mengenai apakah agenda yang dibincangkan dalam mesyuarat berkenaan.

Sementara itu, Setiausaha Agung UMNO Datuk Seri Ahmad Maslan menerusi hantaran di laman Twitter berkata tiada kenyataan media dikeluarkan selepas mesyuarat MT pada malam tadi, namun mungkin dikeluarkan hari ini.

Menurutnya berita berkaitan UMNO sudah banyak disiarkan pada Sabtu selepas Taklimat Khas Presiden UMNO yang diadakan sebelah petang tadi di Dewan Merdeka, Pusat Dagangan Dunia (WTC), di sini.

“Mesyuarat telah berjalan dengan baik, bermula jam 9 malam dan berakhir sekitar jam 11.15 malam,” katanya. – BERNAMA


JAWI siasat komedi terlampau hina Islam

Author

Tun Puteh Wanti

View all posts

View all posts


12 ahli keluarga teman ambil kereta baru, raih pujian netizen

CYBERJAYA: Setiap manusia pasti teruja jika hari terindah mereka dirai bersama dengan insan tersayang.

Sama ada hari perkahwinan, sambutan ulang tahun mahupun hari konvokesyen tentunya menjadi kenangan manis jika dihadiri ahli keluarga atau rakan karib.

Itulah yang dialami oleh seorang gadis apabila hari bersejarah untuk dia mengambil kereta pertamanya di sebuah cawangan syarikat Proton di Pulau Pinang, turut dihadiri seisi keluarga.

Menerusi perkongsian video di TikTok @protonpenang, kelihatan gadis berkenaan hadir ditemani 12 ahli keluarganya.

Malah, video berdurasi 12 saat itu jelas memaparkan wajah adik-beradiknya yang tumpang gembira akan hasil titik peluhnya memiliki sebuah kenderaan.

Tahniah kavashini  Customer  online dari tik tok #salesadvisorproton #protonbutterworth #protonpenang

♬ original sound – syalona – syalona

Menjengah di ruangan komen, rata-rata warga net turut gembira melihat semangat kekeluargaan yang dipaparkan gadis itu sekeluarga.

“Jealousnya family dia semua supportive,” komen netizen.

“Seronoknyaaa.. igt senang ke semua nak dtg support ..mgkin ade yg apply cuti tu..tumpang seronok,” tulis seorang lagi warga maya.

“I taktau why i terharu & tersentuh tengok family ni. Diaorang celebrate together even the small happiness in the family. Congratulation,” ucap seorang lagi netizen.

Author

Diyana Rahip

View all posts

View all posts


Bantahan konsert TikTok:  Penganjur setuju pindah ke Batu Kawan – Chow Kon Yeow

GEORGE TOWN: Penganjur Konsert Viral Lagu Tik Tok bersetuju untuk berpindah lokasi dari Dewan Millenium Kepala Batas ke Stadium Batu Kawan susulan bantahan mengenai penganjuran konsert berkenaan.

Ketua Menteri Pulau Pinang, Chow Kon Yeow berkata, pihak penganjur juga diminta berurusan dengan Majlis Bandaraya Seberang Perai (MBSP) untuk tindakan selanjutnya.

Konsert berkenaan dijangka diadakan pada 30 September depan namun mendapat bantahan pelbagai pihak.

“Saya difahamkan pihak penganjur pun telah bersetuju untuk pindah lokasi dan sekarang ini mereka boleh uruskan perkara tersebut dengan MBSP sebagai pihak yang mengeluarkan permit. Berkenaan tarikh saya tidak ada maklumat…ya konsert akan berpindah ke stadium Batu Kawan,” kata Kon Yeow hari ini.

Beliau sebelum itu hadir merasmikan majlis STEM Showcase ’23, sempena Karnival Minggu Sains Negara 2023 Peringkat Negeri Pulau Pinang di Sekolah Menengah Han Chiang, Jelutong.

Semalam, Timbalan Ketua Menteri I, Datuk Dr Mohamad Abdul Hamid meminta MBSP membatalkan kelulusan Konsert Viral Lagu Tik Tok yang dijadualkan berlangsung di Dewan Millenium Kepala Batas pada 30 September depan.

Mohamad yang juga Pengerusi Jawatankuasa Pembangunan Agama Islam berkata, konsert berkenaan telah mendapat bantahan penduduk setempat yang dianggap tidak mengambil kira sensitiviti umat Islam, lebih-lebih lagi ia akan diadakan dua hari selepas umat Islam meraikan sambutan Maulidur Rasul.

Ahli Parlimen Kepala Batas Dr Siti Mastura Mohamad dan Ahli Dewan Undangan Negeri (ADUN) Bertam Datuk Seri Reezal Merican Naina Merican turut menghantar surat bantahan untuk pertimbangan membatalkan konsert terbabit yang didapati tidak bersesuaian diadakan di kawasan berkenaan.

Isnin lalu, tular poster memaparkan beberapa artis tempatan dan Indonesia yang akan mengadakan Konsert Viral Lagu-Lagu Tik Tok Malaysia-Indonesia di Kepala Batas yang ia mendapat tentangan warganet dan penduduk tempatan yang majoritinya beragama Islam.

Difahamkan Datuk Bandar MBSP akan mengeluarkan kenyataan berhubung isu itu dalam masa terdekat. – Astro Awani

Authors

Media Variasi

View all posts

Diyana Rahip

View all posts

View all posts

View all posts


TMJ ‘pelawa’ SPRM periksa kewangan kelab JDT

KUALA LUMPUR: Pemilik Johor Darul Ta’zim (JDT), Tunku Ismail Sultan Ibrahim menyeru Suruhanjaya Pencegahan Rasuah Malaysia (SPRM) dan kelab bola sepak yang berminat untuk datang ‘memeriksa’ serta melakukan audit kewangan termasuk sumber pendapatan dan perbelanjaan skuad Harimau Selatan itu.

Ia sebagai respons Tunku Ismail yang juga Tunku Mahkota Johor (TMJ) menerusi ciapan Twitter beliau berhubung tuduhan gaji barisan pemain JDT dibayar oleh ‘kontraktor’.

Menurut Tunku Ismail, kewangan JDT datang daripada penaja, dirinya dan Sultan Johor Sultan Ibrahim Almarhum Sultan Iskandar.

“Ini bukan duit dari Menteri Besar atau duit kerajaan. Bagaimana pula dengan kelab anda?,” menurut ciapan Tunku Ismail, pagi ini.

Terdahulu, Tunku Ismail berkata beliau sudah lama menunggu soalan berhubung tuduhan terdapat ‘kontraktor’ membayar gaji pemain-pemain JDT yang dipersoal seorang pemilik akaun Twitter.

JDT, juara Liga Super sembilan kali berturut-turut, kini menerajui musim 2023 dengan mengumpul 21 mata selepas memulakan kempen dengan cemerlang apabila meraih kemenangan dalam tujuh perlawanan pertama dengan mencetak 30 gol dan bolos hanya sekali. – BERNAMA


Ahli Parlimen diberi pilihan untuk tidak pakai tali leher esok

KUALA LUMPUR: Ahli Parlimen yang hadir pada hari kedua persidangan Dewan Rakyat esok, dikecualikan daripada memakai tali leher.

Yang Dipertua Dewan Rakyat Datuk Johari Abdul menyatakan perkara itu sebelum menangguhkan persidangan hari ini hingga 10 pagi esok.

“Cuma satu peringatan dan permintaan, ada cadangan untuk esok, mereka yang nak pakai sut saya kecualikan daripada memakai tali leher. Jadi boleh datang dengan baju Melayu ataupun dengan sut tetapi tanpa tali leher, ia adalah pilihan,” katanya di sini.

Bagaimanapun, beliau tidak menjelaskan dengan lebih lanjut sama ada perkara itu dibolehkan sepanjang persidangan Dewan Rakyat atau hanya dibolehkan untuk esok sahaja.

Mengikut Panduan Pakaian Di Dalam Dewan Persidangan dalam portal Parlimen.gov.my, individu lelaki yang memasuki Parlimen perlu mengenakan kot, kemeja lengan panjang, bertali leher dengan digalakkan berwarna gelap.

Mereka juga boleh memakai pakaian kebangsaan atau tradisional  yang lengkap dengan kasut kulit bertutup atau lain-lain kasut yang sejenis dengannya dan berwarna gelap serta berstoking. – BERNAMA


Roket STAR-X Smokey Sam ciptaan Malaysia lebih murah

KUALA LUMPUR: Semua aset ketenteraan perlu dihasilkan dalam negara, mengambil iktibar dari krisis Ukraine dan Rusia.

Pembelian dan pergerakan senjata adalah sukar jika dibeli dari luar.

Kita tidak tahu perubahan polisi negara-negara pengeksport, perkara itu boleh menjejaskan misi Malaysia.

Contohnya, Amerika Syarikat (AS) tak benarkan penggunaan pesawat pejuang Hornet F/A-18D yang sudah dibeli oleh Malaysia digunakan dalam peperangan.

Atas kesedaran itu, syarikat berkaitan kerajaan (GLC) Lestari Aero Industries Sdn Bhd mengambil inisiatif menghasilkan beberapa aset ketenteraan dan keselamatan menggunakan kepakaran anak tempatan.

Roket STAR-X Smokey Sam teknologi tanpa wayar yang dihasilkan oleh Lestari lebih praktikal berbanding roket GTR18 Smokey Sam ciptaan US yang masih menggunakan wayar.

Malah harga yang ditawarkan Lestari lebih murah 50 peratus berbanding harga yang ditetapkan negara kuasa dunia itu.

Ketua Pegawai Eksekutif Lestari Aero Industries Sdn Bhd, Adj. Profesor Ahmad Joahari berkata, pihaknya juga menghasilkan sendiri roket yang boleh dilancarkan sejauh 12 kilometer dengan harga RM100,000 berbanding produk yang sama di jual pihak luar dengan harga jutaan ringgit.

“Negara kita ada cukup kepakaran sendiri, boleh menjimatkan wang negara dalam jumlah yang cukup besar.

“Malah lebih selamat berbanding kepakaran luar yang membuatnya kerana kita tidak tahu cara pemasangan sesuatu produk itu.

“Andai kata mereka letakkan sesuatu alat kawalan jauh yang boleh pantau lokasi kita bukankah itu lebih bahaya?” katanya kepada MEDIA VARIASI.

Lestari Aero Sdn Bhd sebelum ini menyertai pameran pertahanan dan keselamatan, DSA dan NATSEC Asia di Pusat Pameran dan Dagangan Antarabangsa.

Dalam pada itu, Ahmad memaklumkan dalam industri ini, negara kita tertinggal jauh berbanding negara jiran lain.

“Indonesia sudah menghasilkan roket sendiri pada 1967 manakala kita baru hasilkan pada 2018.

“Lebih mencabar, tiada geran disalurkan kerajaan untuk industri ini semuanya adalah penat jerih sendiri,” katanya.

Author

Tun Puteh Wanti

View all posts

View all posts


Treler sarat muatan beras kemalangan, netizen persoal isu ketiadaan beras

PETALING JAYA: Sebuah treler yang penuh dengan muatan beras terlibat dalam satu kemalangan di Lebuh Raya Utara Selatan berdekatan kawasan Pedas di Negeri Sembilan.

Klip video kejadian tersebut telah dikongsi di laman aplikasi TikTok, namun tidak dinyatakan tarikh sebenar kejadian tersebut.

Menerusi perkongsian tersebut kelihatan puluhan kampit beras pecah dan menyebabkan ia bertaburan di atas jalan raya.

“Allah maha berkuasa, bila isu beras lori beras kemalangan, masa isu telur, lori telur terbalik.

“Lebuh Raya Pedas, ke mana nak bawak beras banyak ni,”tulis individu yang berkongsi klip video berkenaan.

Difahamkan treler berkenaan menuju ke arah selatan tanah air, namun tidak dinyatakan dengan tepat lokasi sebenar lori terbabit.

Susulan perkongsian itu, rata-rata pengguna telah meninggalkan pelbagai reaksi termasuk mempersoalkan ke mana beras yang banyak itu nak dibawa.

“Di saat kita rakyat Malaysia amat terkesan dengan isu beras, tiba-tiba melambak atas jalan raya,”tulis @rahimahalias7.

Turut meninggalkan komen adalah seorang lagi pengguna dikenali sebagai @Siti Sohaimi.

“Allahuakbar, sedih tengok beras berterabur atas jalan. Kita nak dapatkan beras punyalah susah, ada pon mahal,”tulisnya.- Kosmo

Authors

Media Variasi

View all posts

Diyana Rahip

View all posts

View all posts

View all posts


Perkenalkan FFP di negara ini tahun depan – TMJ

PEMILIK Johor Darul Ta’zim (JDT), Tunku Ismail Sultan Ibrahim sekali lagi mencadangkan kepada Persatuan Bolasepak Malaysia (FAM) dan Liga Bolasepak Malaysia (MFL) mengimplimetasikan peraturan ‘Financial Fair Play’ (FFP) di negara ini tahun depan.

Selain cadangan pengurusan kewangan yang adil itu yang pernah disarankan beberapa tahun lalu, Tunku Mahkota Johor (TMJ) tersebut juga menyarankan supaya FAM dan MFL mengutamakan pembangunan bakat akar umbi pasukan bola sepak di negara ini.

Katanya, kelab bola sepak di negara ini tetap perlu usahakan sendiri aspek lain termasuk dana, pembangunan akar umbi dan infrastruktur.

“PJ City (Petaling Jaya City) jalin kerjasama dengan Manchester City, di mana PJ City pada hari ini? Saya sudah berkerjasama dengan banyak kelab Borussia Dortmund (Jerman), Juventus (Itali), City Group, Valencia (Sepanyol) dan Saporro (Jepun).

“Tetapi kami hanya berkongsi kepakaran, pembangunan dan perancangan sahaja. Kelangsungan kelab, strategi komersial, duit, pembangunan akar umbi dan infrastruktur semua kena buat sendiri.“Tiada orang akan tolong kita. Sebab itu saya cadangkan tahun depan FAM dan MFL untuk melaksanakan peraturan Financial Fair Play dan setiap pasukan mesti ada program akar umbi, wajib,” tulisnya.

Komen TMJ hadir di laman instagram bola sepak, malaysiafootballleague berikutan kerjasama yang dijalinkan Kuala Lumpur (KL) City FC dengan kelab La Liga Sepanyol, Cadiz CF.

Kata TMJ lagi, ia bertujuan untuk mengawal dan mendisiplinkan pasukan-pasukan berbelanja mengikut kemampuan masing-masing.

“Jadi tiada lebihan perbelanjaan dan tak bayar gaji pemain. Demi kelab untuk bertahan lama kerana tak semua kelab ada keistimewaan sapu duit kerajaan setiap tahun,” tulisnya.- SINAR HARIAN

Authors

View all posts

View all posts


Netizen gembira McDonald Kota Kemuning akhirnya diarah tutup oleh KKM

CYBERJAYA: Penutupan restoran makanan segera, McDonald’s Kota Kemuning yang diarah oleh Kementerian Kesihatan Malaysia (KKM) mendapat respons positif warga maya di media sosial.

Terdahulu, seorang warga maya, Afiq Shari berkongsikan gambar ‘Notis Perintah Tutup’ oleh KKM yang ditampal di restoran itu, menunjukkan diarah tutup mulai 8 Februari sehingga 21 Februari.

Menurutnya, penutupan itu adalah susulan tular gambar ada tikus di kaunter pandu lalu restoran itu dan rata-rata penduduk di kawasan itu mengadu restoran itu sememangnya mempunyai masalah isu kebersihan.

“Rare mat. McD Kota Kemuning diarah tutup oleh KKM. Pertama kali dalam hidup tengok restoran makanan segera diarah tutup macam ni.

“Kepada yang tanya sebab apa ditutup, ini jawapannya. Ada orang rakam ada tikus dekat kaunter dia.

“Dan menurut orang kawasan ini, memang McD ini banyak sangat isu kebersihan sebelum ini.

“Mungkin akhirnya Tuhan nak tunjuk dekat pengurus dia yang semua benda di dunia ini berbalas,” tulis Afiq di Twitternya pada Rabu.

Dalam salah satu gambar yang dikongsi Afiq adalah tangkap layar komen penduduk Kota Kemuning dari laman sosial Facebook mengenai penutupan itu.

“Sudah tiba masanya. Outlet ni memang kotor bertahun-tahun,” kata Carol Low.

“Baik untuk kita semua. Kakitangan yang kurang ajar dan kedai yang kotor. Biar KKM teliti mereka,” kata Mas Laili.

“Ia satu kemenangan besar untuk Kota Kemuning,” ujar Jonathan Chang.

“Rasanya ini berita terbaik 2023 untuk Kota Kemuning kan?” kata Anette Wong pula.

Setakat berita ini ditulis, ciapan Twitter Afiq itu telah di laman media sosial Twitter yang menerima perkongsian sebanyak 3,194 dan 4,396 tanda suka.

Author

Faridah Amiratul

View all posts

View all posts


Kerajaan kaji semula semua monopoli untuk sediakan perkhidmatan lebih baik kepada rakyat – PM

JEDDAH: Perdana Menteri, Datuk Seri Anwar Ibrahim berkata, kerajaan sedang mengkaji semula semua monopoli yang wujud di dalam negara pada masa  ini sebagai langkah untuk menyediakan perkhidmatan yang lebih baik dan adil kepada rakyat pada kos yang berpatutan.

Anwar berkata, semua kementerian telah diarahkan untuk mengkaji kewajaran pelaksanaannya supaya terdapat suatu penilaian adil terhadap isu berkenaan.

“Prinsip pembangunan ekonomi yang telus memerlukan kami untuk membuat beberapa pelarasan dan peralihan daripada yang apa saya fikirkan sebagai kehuru-haraan, lapuk dan untuk menangani kepentingan tertentu dalam konteks monopoli,” kata Perdana Menteri  dalam sidang media di akhir lawatan rasmi tiga hari beliau ke Arab Saudi di sini, semalam.

Beliau berkata demikian ketika ditanya sama ada kerajaan akan menguraikan lebih banyak monopoli berikutan keputusan kerajaan tidak melanjutkan konsesi perkhidmatan pemeriksaan kenderaan oleh Puspakom Sdn Bhd (Puspakom).

Anwar berkata, kerajaan akan terus membantu syarikat-syarikat Bumiputera, bagaimanapun ia mesti dilakukan secara telus untuk membenarkan persaingan yang adil antara syarikat-syarikat.

“Jika kita mengambil berat untuk mempertahankan kepentingan Bumiputera maka laksanakannya dengan jelas, dengan telus dan biarkan Bumiputera yang berkenaan bersaing.

Kerajaan ini tidak semestinya akan memungkiri komitmen kami untuk membantu syarikat-syarikat Bumiputera tetapi ia harus dilaksanakan dengan telus dan membenarkan persaingan adil dalam kalangan syarikat-syarikat Bumiputera,” katanya.

Terdahulu, Menteri Pengangkutan, Anthony Loke berkata Kabinet membuat keputusan membenarkan semua pihak yang layak untuk memberikan perkhidmatan pemeriksaan kenderaan selepas konsesi Puspakom berakhir pada 31 Ogos, 2024.

Loke berkata, keputusan itu dibuat pada 17 Mac untuk mempromosikan sebuah industri perkhidmatan yang berdaya saing. – BERNAMA


Lebih 100,000 pengunjung meriahkan sambutan merdeka di Putrajaya

PUTRAJAYA: Lebih 100,000 pengunjung hadir menyaksikan sambutan Hari Kebangsaan 2023 anjuran Kerajaan Perpaduan di Dataran Putrajaya di sini hari ini.

Menteri Komunikasi dan Digital, Fahmi Fadzil berkata, sebilangan pengunjung mulai berkumpul selepas waktu Maghrib semalam kerana teruja untuk menyaksikan acara gilang-gemilang itu.

“Ada yang datang dari Kedah, Perak dan jauh lagi untuk melihat sendiri sambutan besar-besaran ini. Ini merupakan sambutan Hari Kebangsaan pertama kami dengan pasukan yang bertungkus-lumus sejak bulan Februari,” katanya pada sidang media selepas sambutan itu di Pusat Media di sini pada Khamis.

Beliau turut menzahirkan penghargaan dan terima kasih kepada semua pihak yang terlibat dalam menyumbangkan tenaga dan idea dalam menjayakan perarakan sambutan bersejarah berkenaan.

Dalam pada itu, Fahmi turut menghargai tindakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah yang menyantuni rakyat sebaik sahaja acara sambutan selesai.

“Saya bersama pihak urusetia menjunjung kasih ke atas Seri Paduka Baginda berdua kerana mencemar duli bertemu rakyat selepas acara sambutan walaupun tiada dalam senarai (atur cara),” kata beliau.

Terdahulu, Al-Sultan Abdullah dan Tunku Azizah dalam aksi spontan, luar daripada kebiasaan dan protokol, meluangkan masa kira-kira sejam beramah mesra, bersalaman serta mengambil swafoto dengan peserta perarakan dan pengunjung.

Author

Diyana Rahip

View all posts

View all posts


‘Geng pelangi’ selamba mogok di Sogo, cetus kemarahan netizen

CYBERJAYA: Tular di media sosial video sekumpulan lelaki menyertai mogok di hadapan Sogo, Kuala Lumpur, memperjuangkan hak aktiviti ‘gay, lesbian, biseksual dan transgender’ (LGBT) di negara ini, semalam.

Dalam video itu, kelihatan sekumpulan lelaki memegang sepanduk menzahirkan ketidakpuasan hati mereka akan penerimaan LGBT di negara ini.

Video terbabit dikongsi oleh Pencetus Ummah (PU) Syed Mohd Bakri Syed Ishak di Facebook miliknya dan turut menzahirkan kekecewaannya melihat tindakan kumpulan terbabit.

Malah, Syed turut berharap pihak berkuasa mengambil tindakan segera terhadap golongan terbabit.

Menjengah di ruangan komen, rata-rata netizen berasa marah dengan ‘kumpulan pelangi’ itu yang dilihat semakin berani bersuara dengan kesesatan mereka.

“Penat doh. Berani molek sek goni,” tulis seorang netizen.

“Semoga kembali sebelum mati,” tulis seorang warga net.

“Semoga dikurniakan Taufiq Hidayah. Semoga kerajaan ambil tindakan,” komen seorang lagi netizen.

Author

Diyana Rahip

View all posts

View all posts


Mungkin ada ‘kacang hantu’ dalam jabatan – Ahmad Zahid

PUTRAJAYA: Timbalan Perdana Menteri, Datuk Seri Dr Ahmad Zahid Hamidi mendakwa wujud golongan kacang hantu dalam kedua-dua jabatan di bawah Kementerian Dalam Negeri (KDN) iaitu Jabatan Imigresen Malaysia (JIM) dan Jabatan Pendaftaran Negara (JPN).

Susulan itu, beliau bersetuju agar kedua-dua jabatan terbabit disiasat bagi mengelakkan pertuduhan secara rambang.

“Jika ianya benar (rasuah), itu mesti diperbaiki, jika ianya tidak benar, mesti dilakukan pencerahan. Kita tidak wajar melakukan tuduhan secara rambang dan dalam perkara ini yang penting adalah keberkesanan terhadap langkah-langkah dilakukan oleh kedua-dua jabatan berkenaan.

“Ini kerana mungkin ada kacang-kacang hantu, ia memang wujud dan sentiasa wujud. Oleh sebab itu, kacang hantu ini yang merosakkan susu sebelanga dan ia harus dibanteras,” katanya seperti dilapor Kosmo hari ini.

Beliau berkata demikian pada sidang akhbar selepas mempengerusikan mesyuarat Jawatankuasa Pemantauan Pelaksanaan Majlis Tindakan Sara Hidup Negara (NACCOL) di Putrajaya, pada Selasa.

Ahmad Zahid berkata demikian ketika diminta mengulas mengenai pendedahan Perdana Menteri semalam bahawa dua jabatan di bawah KDN iaitu JIM dan JPN sedang disiasat pihak berkuasa berhubung amalan rasuah dan salah guna kuasa.

Authors

Media Variasi

View all posts

Diyana Rahip

View all posts

View all posts

View all posts


Penduduk bimbang penemuan kesan tapak kaki, lihat kelibat harimau

GUA MUSANG: Penduduk Projek Penempatan Masyarakat Setempat (PPMS) Kesedar Sejahtera dikejutkan dengan penemuan kesan tapak kaki dipercayai harimau di ladang kelapa sawit Chin Teck, di sini, malam tadi.

Tinjauan mendapati jarak antara tempat penemuan tapak kaki terbabit hanya sejauh 200 meter daripada kawasan penempatan penduduk.

Penduduk, Mohd Nordin Hashim, 39, berkata, dia menyedari kewujudan tapak kaki harimau itu pada 8.30 malam semalam.

Menurutnya, kemunculan ‘tapak kaki’ harimau itu menimbulkan kebimbangan kepada penduduk kampung dan pekerja ladang terbabit.

“Dua hari lalu sudah ada penduduk yang melihat kelibat harimau berhampiran kawasan ini.

“Keadaan ini menimbulkan ketakutan kepada penduduk dan bimbang ternakan seperti lembu dan kambing akan menjadi mangsa serangan haiwan liar itu.

“Kami juga bimbang keselamatan penduduk yang adakalanya masuk ke kawasan ladang untuk mencari daun pisang dan melepaskan ternakan mereka,” katanya.

Penduduk lain Zamrah Che 0mar, 54, berkata penemuan kesan tapak kaki harimau itu mengejutkan penduduk di kawasan PPMS itu.

“Kini kami hidup dalam ketakutan dan berjaga-jaga, walaupun kesan tapak kaki dijumpai di kawasan ladang, ia sangat dekat dengan perumahan penduduk.

“Dengan kejadian serangan yang berlaku di Kampung Meranto, baru-baru ini, ia lebih membimbangkan penduduk sekiranya berlaku perkara tidak diingini,” katanya.

Terdahulu, media melaporkan dua kejadian terserempak harimau belang dan satu serangan terhadap seekor lembu pada bulan ini di sekitar kawasan penempatan penduduk menimbulkan kebimbangan kepada masyarakat di sini.

Sementara itu, Ahli Dewan Undangan Negeri (ADUN) Galas Mohd Syahbuddin Hashim berkata, semua kejadian yang dilaporkan berlaku di kawasan Galas dan berhampiran dengan penempatan penduduk.

Author

Media Variasi

View all posts

View all posts


BN dijangka menang besar – Dr Ramalan

KUALA LUMPUR: Lebih banyak penjuru, lebih besar potensi kemenangan Barisan Nasional (BN) dalam Pilihan Raya Umum Ke-15 (PRU15).

Ini jangkaan oleh Datuk Dr Ramalan Yunus, seorang penganalisis politik dan ekonomi bebas.

Katanya, ada beberapa senario mungkin akan berlaku pada PRU15 yang membolehkan BN menang besar disebabkan kerjasama beberapa parti bertembung lawan penjuru.

“Senario pertama membabitkan pertandingan empat penjuru (BN vs DAP/PAS/PKR/Bersatu).

“BN akan menang besar dan menguasai majoriti kerusi di Semenanjung Malaysia Barat, menubuhkan kerajaan bersama GPS dari Sarawak dan parti dari Sabah.

“DAP mungkin dapat mengekalkan kerusi mereka namun tidak PKR.

“PKR akan kehilangan lebih 50 peratus kerusi yang dimenangi mereka pada PRU14.

“PAS juga akan merosot sehingga 50 peratus manakala Bersatu dan parti kecil lain tidak akan mampu bertahan pada PRU ini.

“Seterusnya tiga penjuru (BN vs PH+GTA vs PN), BN juga menang besar dan mudah, sekali gus pasti menubuhkan kerajaan bersama rakan dari Borneo.

“Begitu juga, dua penjuru (BN vs PH+GTA+PN),” katanya menerusi kenyataannya di sini.

Beliau menjelaskan, kerjasama beberapa parti itu menunjukkan bahawa mereka parti tidak saling mempercayai antara satu sama lain, sebaliknya ia hanya memberi nilai tambah kepada BN.

“Kerjasama mereka bukan untuk kepentingan, kesejahteraan rakyat dan negara ini. Mereka ini tidak akan bertahan lama.

“Mereka sudah pasti akan bergaduh sesama sendiri lagi kerana berebut jawatan dan projek.

Katanya, BN akan memastikan ‘dosa’ (kejatuhan) PRU tidak akan berulang lagi kerana rakyat di luar bandar dan di kampung sudah serik dengan pentadbiran pemimpin dan penyokong PH.

“Keadaan pada PRU14 tidak akan berulang lagi. Ini kerana rakyat sudah sedar dengan pembohongan dan janji-janji palsu mereka,” katanya.

Beliau juga berpendirian untuk membantu dalam kempen Datuk Seri Ahmad Zahid Hamidi dan UMNO/BN.

Ini kerana beliau turut meramalkan bahawa Ahmad Zahid dan UMNO/BN akan meraih kemenangan, dan dengan sokongan semua pihak pasti dengan kemenangan yang cukup besar.

“Nota-nota saya memberikan asas-asas dan justifikasi terhadap keyakinan saya kepada DS Ahmad Zahid dan UMNO/BN.

“Perkembangan terbaharu apabila BN menawarkan tiga jawatan Timbalan Perdana Menteri (TPM) memberi nilai tambah baharu kepada BN.

“Tawaran tersebut pasti disambut baik oleh pengundi di Borneo iaitu di Sabah dan Sarawak kerana rakyat di sana sudah lama ingin melihat pemimpin dari Borneo menyandang jawatan tersebut,” katanya.

Justeru, beliau yakin dengan strategi UMNO/BN dan Ahmad Zahid yang mahu dan rindukan kestabilan dan kesejahteraan.

“Rakyat akan beri kemenangan yang besar kali ini kepada Ahmad Zahid dan UMNO/BN kerana rakyat nak tahu cerita sebenar 1MDB,” katanya.

Author

Tun Puteh Wanti

View all posts

View all posts


Pelajar sekolah sukan ditendang, dipijak senior

CYBERJAYA: Seorang pelajar lelaki Tingkatan Tiga di sebuah sekolah di Gunung Rapat, Ipoh, dilaporkan mengalami kecederaan dipercayai dibuli seorang pelajar lelaki senior Tingkatan Lima, pada Isnin.

Pengerusi Jawatankuasa Pendidikan, Pengajian Tinggi, Belia dan Sukan Perak, Khairudin Abu Hanipah berkata, satu laporan polis telah dibuat penjaga mangsa di Kuala Lumpur pada hari kejadian.

Beliau bagaimanapun berkata, pihaknya masih menunggu laporan lanjut daripada Jabatan Kesihatan bagi mengenal pasti tahap kecederaan yang dialami mangsa.

“Saya difahamkan pihak penjaga telah membawa mangsa pulang ke rumah bagi mendapatkan pemeriksaan lanjut dan diberi cuti atas faktor keselamatan.

“Selain itu saya juga difahamkan dalam kejadian berkenaan, mangsa telah ditendang dan dipijak (oleh pelajar senior), dan kedua-dua mereka ini merupakan atlet sepak takraw,” katanya seperti dilapor Astro Awani.

Beliau berkata demikian ketika ditemui pemberita di Bangunan Perak Darul Ridzuan, Ipoh, pada Rabu.

Dalam pada itu, Khairudin menyatakan pihaknya juga masih menunggu laporan penuh daripada pihak berkuasa dan pihak sekolah bagi tindakan lanjut terhadap pelajar yang memukul mangsa.

Beliau juga yakin pihak pengurusan sekolah telah mengambil tindakan awal dan susulan sebagai usaha mencegah kejadian sama daripada berulang.

“Pihak sekolah telah melaksanakan prosedur operasi standard (SOP) tertentu untuk menyelesaikan atau menyiasat kes ini.

“Saya difahamkan pihak sekolah pun telah pun mendapat laporan penuh daripada mangsa dan juga pelaku. Dan kita tunggu laporan penuh itu untuk kita memastikan kronologi kejadian buli itu,” jelasnya.

Author

Diyana Rahip

View all posts

View all posts


Kastam berjaya rampas pelbagai barangan seludup lebih RM600,000

PASIR PUTEH: Jabatan Kastam Diraja Malaysia (JKDM) berjaya merampas pelbagai barangan seludup bernilai RM667,471 menerusi 33 tangkapan sepanjang tempoh Op Badai dan Op Makmur II bermula 27 Mac hingga semalam.

Timbalan Ketua Pengarah Kastam (Penguatkuasaan dan Pematuhan), Datuk Sazali Mohamad berkata, operasi tersebut dilaksanakan di Kelantan, Terengganu dan Pahang.

“Antara yang dirampas ialah 3.4 juta batang rokok bernilai lebih RM597,000, mercun berjumlah 1.32 tan bernilai RM26,309 dan beras sebanyak 4.98 tan bernilai lebih RM8,770,” katanya.

Beliau berkata demikian pada sidang media Op Badai dan Op Makmur II di Tok Bali Supply Base, di sini malam tadi.

Mengulas lanjut, Sazali berkata cukai barangan dirampas itu ditaksirkan bernilai RM2.4 juta.

“Kes-kes berkenaan disiasat di bawah Seksyen 135(1)(d) dan Seksyen 135(1)(e) Akta Kastam 1967.

“Jika sabit kesalahan boleh dikenakan denda tidak kurang dari 10 kali nilai barang atau RM100,000 yang mana lebih besar dan tidak lebih dari 20 kali nilai barang atau RM500,000 yang mana lebih besar, atau dipenjarakan tidak kurang enam bulan dan tidak melebihi lima tahun atau kedua-dua  sekali bagi kesalahan  pertama,” katanya. – BERNAMA


BSN umum pesara guru usia 61 tahun jadi jutawan

SHAH ALAM: Sikit-sikit lama-lama jadi bukit, begitulah peribahasa Melayu lama digunakan untuk amalan menabung sejak dari kecil.

Amalan itu akhirnya membuahkan hasil lumayan bagi Aloh anak Ingai, seorang pesara guru berumur 61 tahun, apabila dia dijulang sebagai jutawan pertama menerusi kategori Cabutan Jutawan Bank Simpanan Nasional (BSN) bulan Januari 2023.

Beliau yang juga anak watan Song, Sarawak itu sekali gus membawa pulang ganjaran RM1 juta.

Perkara itu diumumkan oleh, Ketua Eksekutif BSN, Jay Khairil Jeremy pada Majlis Cabutan BSN Sijil Simpanan Premium (SSP) bulan Januari pada 4 Februari 2023, di Kompleks PKNS Shah Alam.

Jay berkata, pesara guru itu menyatakan permulaan simpanannya adalah di Cawangan BSN Song yang juga satu-satunya bank di sana.

“Beliau terus menambah simpanan dari semasa ke semasa sehingga dinobatkan sebagai pemenang.

“Beliau juga berpesan untuk menasihati orang ramai supaya membuat simpanan dalam BSN SSP agar berpeluang menyertai cabutan dan memenangi pelbagai hadiah yang lumayan,” katanya.

Sementara itu Jay berkata, BSN terus menambah baik produk BSN SSP supaya sentiasa kompetitif melalui penawaran jumlah hadiah dan kategori yang lebih banyak pada tahun 2023.

“Ini merupakan usaha berterusan kami dalam menggalakkan orang ramai menyimpan di samping berpeluang memenangi lebih banyak ganjaran yang ditawarkan,” katanya.

Kini, katanya, BSN telah melahirkan seramai 84 orang jutawan BSN SSP sejak ganjaran RM1 juta diperkenalkan.

“BSN juga memperkasakan rangkuman kewangan rakyat Malaysia dengan menyediakan perkhidmatan perbankan yang menyeluruh.

“Jaringan perkhidmatan kami turut akan diperluaskan lagi agar lebih ramai masyarakat dapat menikmati akses perbankan inklusif seiring dengan visi kami, tiada rakyat Malaysia yang ketinggalan,” tambahnya.

Katanya, jumlah hadiah BSN SSP juga turut ditambah baik yang mana pada tahun ini bernilai RM27 juta untuk lebih 18,000 pemenang termasuklah BMW 320i M sport, Perodua Myvi dan banyak lagi.

Author

Tun Puteh Wanti

View all posts

View all posts


Pendekatan ‘merakyat’ lonjak populariti Anwar di persada antarabangsa

BANGKOK: Pendekatan ‘merakyat’ Perdana Menteri, Datuk Seri Anwar Ibrahim menyebabkan beliau dihormati dan sentiasa mendapat perhatian di persada antarabangsa, khususnya ketika melakukan lawatan rasmi ke luar negara.

Menteri Luar, Datuk Seri Dr Zambry Kadir berkata, populariti Anwar jelas terlihat ketika lawatan rasmi perdana menteri baru-baru ini ke Indonesia, Brunei dan Singapura iaitu beliau mendapat sambutan meriah dalam kalangan diaspora Malaysia dan juga rakyat tempatan.

Beliau berkata, Anwar yang merupakan seorang tokoh antarabangsa terutama di ASEAN serta sentiasa aktif dalam hal ehwal Islam serta hubungan antarabangsa, menyebabkan beliau popular dan disegani.

Zambry memberi contoh ketika lawatan rasmi ke Indonesia, ramai hadir untuk mendengar ucapan Anwar pada satu majlis kerana beliau sangat dihormati oleh masyarakat antarabangsa khususnya di ASEAN.

“Ketika lawatan rasmi, beliau (Anwar) akan mencari dan menjemput rakyat Malaysia untuk bersama dan mendengar suara mereka.

“Pada masa yang sama, beliau akan menyampaikan pandangan beliau tentang kedudukan negara,” katanya pada sidang media sempena lawatan rasmi perdana menteri ke Thailand.

Anwar akan mengadakan lawatan rasmi pertama beliau ke Thailand selama dua hari bermula esok untuk bertemu rakan sejawatnya Prayuth Chan o-cha, bagi membincangkan isu-isu kerjasama dua hala yang mempunyai kepentingan bersama, di samping meneroka peluang kerjasama baharu.

Anwar dijangka akan menunaikan solat Jumaat di Islamic Centre of Thailand.

“Masyarakat Islam di sini juga teruja dengan lawatan rasmi perdana menteri yang akan bermula esok. Ini satu petanda baik dalam konteks hubungan kedua-dua negara,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wanita Filipina antara ditahan miliki ganja mampat RM85,000

GUA MUSANG: Seorang wanita warga Filipina dan seorang lelaki tempatan ditahan kerana memiliki 34 kilogram ketulan ganja mampat bernilai RM85,000 di Kilometer 8, Jalan Gua Musang-Kuala Lipis di sini semalam.

Ketua Polis Daerah Gua Musang, Superintenden Sik Choon Foo berkata, kedua-dua suspek yang menaiki kenderaan jenis Perodua Axia didapati berada dalam keadaan mencurigakan sebelum ditahan pada 6 petang.

“Pemeriksaan lanjut menemukan 34 ketulan ganja mampat dalam tiga kotak di tempat duduk belakang kenderaan terbabit yang dianggarkan bernilai kira-kira RM85,000.

“Ujian saringan awal air kencing mendapati lelaki berusia 23 tahun itu positif dadah jenis metamfetamina dan mempunyai rekod lampau berkaitan dadah manakala wanita berusia 46 tahun itu tidak memiliki sebarang dokumen pengenalan diri,” katanya pada sidang media di Ibu Pejabat Polis Daerah Gua Musang hari ini.

Beliau juga berkata, ketulan ganja itu dipercayai dibawa masuk dari negara jiran ke Kuala Lumpur dan Lembah Klang melalui Kelantan.

“Kedua-dua suspek ditahan reman selama tujuh hari bermula hari ini untuk siasatan lanjut di bawah Seksyen 39B dan Seksyen 15 (1) (a) Akta Dadah Berbahaya 1952,” katanya. – BERNAMA


OKU, murid sekolah rendah nikmati tambang percuma KTMB mulai 15 Februari

KUALA LUMPUR: Bermula 15 Februari ini, murid berpakaian seragam sekolah berusia hingga 12 tahun dan Orang Kurang Upaya (OKU) akan menikmati perkhidmatan percuma tren Keretapi Tanah Melayu Berhad (KTMB).

Menteri Pengangkutan, Anthony Loke berkata, inisiatif itu dapat dilaksanakan melalui penjimatan RM15 juta setahun susulan penangguhan perkhidmatan KTM komuter dari Subang Skypark ke KL Sentral berkuat kuasa pada tarikh sama.

Beliau berkata, tawaran percuma itu bagi perkhidmatan tren komuter sektor utara dan Lembah Klang serta perkhidmatan antara bandar bagi laluan Gemas-Tumpat.

Menurut Loke, ini turut memanfaatkan 150 murid yang menggunakan perkhidmatan tren antara Dabong ke Kuala Geris di Kelantan setiap hari dengan kadar bayaran RM1 setiap perjalanan.

“Perbincangan lanjut akan dibuat untuk meluaskan perkhidmatan tren percuma kepada pelajar sekolah menengah selepas ini bergantung kepada kemampuan kewangan,” katanya kepada pemberita ketika hadir mengedarkan pek sambutan Tahun Baharu Cina 2023 kepada penumpang perkhidmatan tren elektrik (ETS) ke utara dan penumpang komuter di KL Sentral hari ini.

Mengulas mengenai tren komuter antara Subang Skypark ke KL Sentral, Loke berkata, perkhidmatan sejak 2018 yang melibatkan kos RM15 juta setahun itu menerima sambutan kurang memuaskan.

Beliau berkata, kajian dan pengumpulan data terhadap perkhidmatan melibatkan 32 trip sehari itu mendapati purata hanya 80 hingga 100 penumpang menggunakannya sehari.

“Kadangkala kereta api kosong. Permintaan belum ada, kemungkinan selepas Lapangan Terbang Sultan Abdul Aziz Shah di Subang dinaik taraf ada permintaan lebih tinggi,” katanya.

Loke berkata, empat set tren yang digunakan di laluan itu akan ditugaskan semula dengan dua tren dihantar ke utara bagi menambah trip manakala dua lagi untuk laluan komuter Lembah Klang.

Beliau turut merakamkan ucapan terima kasih kepada pengurusan KTMB kerana mengambil inisiatif menambah trip ETS sempena sambutan Tahun Baharu Cina ini.

Sementara itu, KTMB dalam kenyataan hari ini memaklumkan sebanyak 99,900 tiket perjalanan ETS ditawarkan bagi perjalanan 18 hingga 27 Jan ini.

Menurut kenyataan itu sebanyak 99 peratus tiket telah terjual setakat 8 pagi tadi. – BERNAMA


‘Penyewa dari neraka!’ – Tuan rumah kecewa barang rosak, penyewa lari tak langsai hutang sewa

CYBERJAYA: Tuan rumah mana yang tidak kecewa apabila melihat rumah kediaman yang disewakan menjadi haru-biru dek kerana sikap penyewa yang biadab.

Itulah yang dialami seorang wanita dikenali Nur Fazirah yang kesal dengan seorang penyewanya yang seringkali membuat masalah.

Menerusi perkongsian di Facebook, Nur Fazirah menzahirkan kekecewaan apabila melihat keadaan rumah sewanya yang amat teruk.

Menurutnya, dia mula tergerak hati untuk melihat keadaan rumah kerana tunggakan sewa rumah yang tidak dijelaskan penyewa semakin banyak.

“Tergerak hati nak tengok rumah tu sekali masuk mengucap tengok keadaan rumah..nak mencarut pun ia jugak mulut nie, geram tgk keadaan rumah.

“Saya bagi rumah dalam keadaan cantik, kemas siap dengan perabot, mesin basuh, radio, peti ais, sofa, katil, tilam, tv, meja makan supaya penyewa selesa dduk situ tapi macam ni pulak dia buat pada saya.

“Rumah dah tak rupa rumah, dah macam rumah jin bertendang,” tulisnya menzahirkan rasa kesal.

Lebih menyakitkan hati apabila penyewa berkenaan kini sudah melarikan diri daripada menjelaskan segala hutang sewa yang tertunggak.

“Sekarang penyewa dah lari, dah tak boleh nak buat apa, kesudahannya reda jela hati ni, kena kemas rumah yang macam jin bertendang,” katanya.

Menjengah di ruangan komen, rata-rata warga net menzahirkan rasa simpati atas nasib yang menimpa wanita itu dan menyarankannya untuk membuat laporan polis berhubung isu berkenaan.

Author

Diyana Rahip

View all posts

View all posts


Permintaan majikan tangguh kuat kuasa Akta Kerja adalah rasional – Saravanan

KUALA LUMPUR: Kerajaan melihat permintaan majikan berhubung penangguhan penguatkuasaan pindaan Akta Kerja 1955, bersifat rasional.

Menteri Sumber Manusia, Datuk Seri M Saravanan berkata, beliau mengambil kira pandangan semua pihak termasuk desakan Kongres Kesatuan Sekerja Malaysia (MTUC), industri dan majikan.

“Kita perlu beri sedikit ruang kepada majikan, mungkin dalam sebulan dua ini, kita selesaikan isu kekurangan tenaga buruh, maka sesuailah kita implement (laksana penguatkuasaan).

“Kalau keadaan seperti ini, saya lihat, permintaan majikan adalah rasional,” katanya.

Beliau berkata demikian kepada pemberita selepas melakukan tinjauan di Majlis Persidangan Pameran Keselamatan dan Kesihatan Pekerja 2022, ‘Resilience Towards New Challenge’ Kali Ke-23 (COSH 2022), di Pusat Konvensyen Kuala Lumpur, di sini.

Turut hadir, Pengerusi Institut Keselamatan dan Kesihatan Pekerjaan Negara (NIOSH), Datuk Wilson Ugak Kumbong.

Mengulas lanjut katanya, sebahagian besar kira-kira 19,000 warga Nepal daripada 47,000 pekerja asing sudah mula dibawa masuk sejak Ogos lalu, justeru tidak timbul isu kekurangan pekerja asing.

Kerajaan sebelum ini, memutuskan pelaksanaan pindaan Akta Kerja 1955 yang sepatutnya mula berkuat kuasa 1 September ini, ditangguhkan ke 1 Januari 2023.

Antara kandungan pindaan yang ditangguhkan itu ialah penambahan cuti bersalin daripada 60 hari ke 98 hari, penetapan cuti paterniti tujuh hari, pengurangan waktu kerja mingguan daripada 48 jam kepada 45 jam serta aturan kerja fleksibel untuk pekerja.

Ia diputuskan dalam mesyuarat Kabinet, selepas pihak industri dan majikan sebulat suara memohon penangguhan atas beberapa faktor.

Author

Fhatihah Zakinan

View all posts

View all posts


PRU15: Kerjasama BN-GRS diharap manfaatkan kedua-dua pihak – Bung Moktar

SANDAKAN: Kerjasama Barisan Nasional (BN) dengan Gabungan Rakyat Sabah (GRS) pada Pilihan Raya Umum Ke-15 (PRU15), diharap mampu memberi manfaat kepada kedua-dua pihak, kata Pengerusi BN Sabah Datuk Seri Bung Moktar Radin.

Timbalan Ketua Menteri itu berkata rundingan kerjasama BN dan GRS pada masa ini, sedang berjalan dengan baik, dan dijangka dimuktamadkan menjelang PRU15 nanti.

Beliau berkata BN Sabah pada masa ini telah mengenal pasti calon berpotensi untuk bertanding pada PRU15, dan akan memuktamadkan senarai nama calon itu kepada BN pusat setelah rundingan bersama GRS selesai kelak.

“Sokongan peringkat akar umbi terhadap BN di Sabah cukup meyakinkan, semua persiapan dilakukan BN Sabah untuk mengekalkan kemenangan dahulu dan akan dapat memberi seberapa banyak kerusi untuk membantu BN menawan Putrajaya,” katanya di sini hari ini.

Beliau berkata demikian kepada pemberita selepas Majlis Perasmian Perhimpunan Gelombang Biru dan Pelancaran Jentera BN Zon 5 di sini, yang disempurnakan Menteri Perumahan dan Kerajaan Tempatan Datuk Seri Reezal Merican Naina Merican, yang juga Ahli Majlis Kerja Tertinggi UMNO.

Sementara itu, Reezal Merican ketika ditemui pemberita berkata BN Zon 5 melibatkan kawasan Parlimen Kinabatangan, Libaran, Beluran, Sandakan dan Batu Sapi, mampu menjadi talian hayat kepada gabungan parti itu pada PRU15.

Beliau berkata meskipun menghadapi kesukaran pada PRU14 lepas, jentera BN di zon tersebut mampu  mempertahankan tiga daripada lima kerusi Parlimen yang ditandingi, menunjukkan kekentalan jentera di Zon 5.

Berkenaan kerjasama BN dan GRS di Sabah, beliau berkata mengikuti serta meneliti perkara tersebut dan melihat GRS menyatakan sokongan dan kehendak untuk bersama BN dalam PRU15 akan datang.

“Hakikatnya siapa musuh utama (BN)?, musuh utama barangkali adalah (Parti) Warisan…dalam soal ini di peringkat kepimpinan pusat, kita telah meletakkan kepercayaan kepada Datuk Seri Bung dan juga kepada Datuk Yakub Khan (Timbalan Pengerusi BN Sabah),” katanya.

GRS dianggotai Bersatu Sabah, Parti Bersatu Sabah (PBS), Parti Solidariti Tanah Airku (STAR), Parti Progresif Sabah (SAPP) dan Pertubuhan Kebangsaan Sabah Bersatu (USNO), yang menjalin kerjasama bersama BN bagi mentadbir negeri itu. – BERNAMA


Kerap makan telur tingkatkan kolestrol jahat dalam badan?

TELUR adalah sebahagian makanan yang seringkali menjadi pilihan umum tidak kira ketika di awal bulan mahupun belum gaji.

Mana tidaknya, kebanyakan masakan pasti menggunakan telur untuk menaikkan lagi selera hidangan.

Bagaimanapun, wujud mitos yang mengatakan kandungan kolestrol terutamanya pada bahagian kuning telur amat bahaya buat mereka yang kerap kali memakannya.

Menurut Public Health Malaysia (PHM), kuning telur mengandungi kolesterol tetapi ia tidak menyebabkan peningkatan ketara kolesterol jahat dalam darah.

“Peningkatan kolesterol yang jahat (LDL) di hasilkan oleh hati akibat dirangsang setelah pengambilan lemak tepu dan transfat seperti daging merah, makanan proses, sosej, daging burger, kek, muffin dan scones.

“Makanan-makanan seperti ini boleh dikurangkan,” tulisnya di Facebook.

Dalam pada itu, PHM menyarankan pengambilan telur diambil secara sederhana.

“Sebiji telur setiap hari tidak akan meningkatkan risiko penyakit jantung.

“Pengambilan telur secara sederhana adalah selamat dan mengandungi khasiat, protein dan vitamin,” pesannya.

Author

Diyana Rahip

View all posts

View all posts


Isu tanah 99 sen: Peneroka Felda Lembah Klau tidak putus asa, buat laporan polis

RAUB: Sekumpulan peneroka Felda Lembah Klau, di Pahang hari ini membuat laporan polis berhubung dakwaan penyelewengan terhadap pampasan nilai tanah tidak masuk akal pada harga 99 sen.

Seramai 51 peneroka membuat laporan berkenaan di Ibu Pejabat Polis Daerah (IPD) Raub, di sini, pagi ini.

Jurucakap kepada peneroka berkenaan memaklumkan, pihak polis turut memberikan kerjasama baik.

MEDIA VARIASI sebelum ini melaporkan pembongkaran bersiri tentang penyelewengan pengambilan tanah peneroka Felda di Parlimen Raub itu bahawa harga melampau bagi seekar tanah iaitu 99 sen kaki persegi, dijual bagi projek Pembinaan Empangan Klau pada tahun 2008.

Bantahan 447 peneroka itu sudah berlangsung 14 tahun namun tidak diendahkan, nilai tanah yang amat rendah dibayar berbanding RM3.45 kaki persegi ketika perjanjian asal.

Susulan itu juga, terdapat dakwaan wakil rakyat cuba mendapatkan senarai warga peneroka Felda Lembah Klau yang belum menerima pampasan daripada Persatuan Pengguna Islam Malaysia (PPIM).

Susulan daripada itu juga, mereka turut memohon dan merayu bantuan Sultan Pahang, Sultan Abdullah Al-Haj ibni Sultan Haji Ahmad Shah Al-Musta’in Billah, untuk mencemar duli melihat sendiri keperitan rakyat menuntut pembelaan berhubung nilai tanah tidak masuk akal, sejak lebih 10 tahun lalu itu.

Ini kerana, mereka tiada pilihan lain lagi untuk mendapatkan keadilan selepas beberapa pertemuan dengan pihak berkaitan termasuk kerajaan, Felda, pegawai daerah dan negeri yang sehingga kini belum menerima maklum balas.

Author

Tun Puteh Wanti

View all posts

View all posts


Jom ‘healing’ di Mersing – Bukan sekadar Pulau Babi, ada juga…

TAK kenal maka tak cinta. Itulah ungkapan yang paling sesuai dikaitkan dengan daerah Mersing yang terletak di bahagian timur laut negeri Johor Darul Takzim.

Ramai yang beranggapan Mersing itu cuma sekadar persinggahan untuk menaiki terminal feri ke Pulau Tioman kerana lokasinya yang berada di pinggiran pantai membuatkan ia terkenal sebagai bandar transit pelancongan.

Namun, satu kerugian buat anda jika sudah menjejakkan kaki ke daerah Mersing tapi tidak cuba menerokai kisah dan kehidupan di bandar yang mempunyai sekitar 80,000 penduduk itu.

Baru-baru ini, MEDIA VARIASI berpeluang mengikuti program Jom Balik Kampung Homestay Malaysia @ Mersing anjuran Tourism Malaysia.

Program yang dikendalikan oleh Tourism Malaysia Wilayah Selatan (TMWS) selama tiga hari dua malam itu nyata dilengkapi input yang begitu padat dan menyeronokkan.

Mana tidaknya, setibanya di Mersing sejuk hati melihat suasana redup ditambah pula tiupan angin di pinggiran pantai menjadikan daerah itu tenang dan nyaman.

ASAL USUL NAMA MERSING

Mengikut kajian yang dibuat oleh Sejarawan Johor, Allahyarham Dr. Haji Shaharom Hussain bersama Tuan Haji Kamdi Kamil, Pegawai Sejarah Yayasan Warisan Johor pada tahun 1992, nama Mersing itu berasal daripada sejenis tumbuhan dikenali ‘Mersinga’ atau nama sainstifiknya “Carallia Brachiata” yang banyak tumbuh di sepanjang pantai Mersing.

Tiupan angin daripada Laut Cina Selatan ke pantai Mersing yang mengenai daun-daun pokok tersebut telah menghasilkan bunyi yang gemersik. Akhirnya lama-kelamaan orang-orang Melayu yang merupakan penduduk asal daerah tersebut menamakan kawasan itu sebagai Mersing.

Dari aspek lisan pula, Mersing dinamakan sempena nama seorang Sikh iaitu Amir Singh ataupun Men Singh. Beliau dikatakan telah melarikan diri dari Pahang kerana membawa gundik Sultan Pahang.

PENDUDUK MERSING BERASAL DARI MANA?

Umum mengetahui di Johor popular dengan menu Kacang Pool, namun jika anda bercuti di Mersing, nasi dagang adalah menu utama yang menjadi pilihan sarapan pagi manakala keropok lekor pula menjadi sajian minum petang.

Menurut sumber Majlis Daerah Mersing, penduduk asal Mersing pada zaman dahulu kala berasal dari negeri Terengganu. Ini dibuktikan dengan terdapatnya beberapa kampung yang mengusahakan keropok lekor ikan dan ada juga antara penduduk tempatan yang fasih bertutur dalam telor Terengganu.

Maka, tidak hairanlah jika anda melihat banyak kedai perusahaan keropok lekor dan nasi dagang dibuka di daerah ini.

Selain masyarakat dari Terengganu, Mersing turut mendapat tempat dalam kalangan orang Banjar iaitu salah satu suku bangsa Indonesia yang berhijrah ke Semenanjung Melayu sekitar penghujung abad ke-19 dan awal abad ke-20.

Di Homestay Kampung Air Papan, anda berpeluang mengenali masyarakat Banjar lebih dekat kerana sebilangan daripada penduduk itu masih mengamalkan gaya hidup masyarakat Banjar.

Dalam program Jom Balik Kampung Homestay Malaysia @ Mersing, MEDIA VARIASI turut berpeluang mempelajari cara pembuatan kuih-kuih tradisional Banjar seperti Pupudak, Balungan Hayam dan Wadai Kiping.

Untuk pengetahuan umum, kebanyakan kuih tradisional masyarakat Banjar ini sangat manis kerana mereka beranggapan jika kuih itu tidak manis ia bukanlah dinamakan kuih.

MESMERISING MERSING!

Kejernihan air hingga terlihat permukaan dasar laut dan pasir putih yang halus menjadikan Mersing sebuah destinasi yang wajib diterokai!Berkongsi tentang panorama di Mersing pula, tak dapat disangkalkan bahawa Mersing mempunyai keunikan tersendiri. Salah satu tarikan yang pasti membuatkan pengunjung terpegun adalah kawasan kepulauan di sekitar daerah berkenaan.

Menerusi aktiviti island hopping, anda bakal merasai pengalaman menerokai keindahan pulau-pulau di Mersing. Terdapat 97 pulau di sekitar Mersing dan 13 daripada jumlah itu kini diiktiraf sebagai pulau komersial.

Berikut merupakan lima daripada 13 pulau yang kami jelajahi:

Pulau Harimau
Sebuah pulau yang dikatakan berbentuk seperti seekor harimau yang sedang baring (boleh lihat menerusi pandangan atas /drone shot). Di sini anda boleh berenang memasuki gua ke dalam kawasan pulau dan kawasan ini sememangnya tidak berpenghuni.
Pulau Babi Hujung / Pulau Hujung

Disini anda boleh berpeluang melihat pelbagai jenis ikan menerusi aktiviti snorkelling
Sebuah pulau yang sesuai dijadikan lokasi untuk bersantai. Pasti ramai yang teruja melihat suasana di pinggiran pantai pulau ini yang dipenuhi pasir putih yang halus ditambah pula air laut yang jernih dan dipenuhi ikan. Tak perlu ke tengah laut pun dah nampak ikan berenang-renang di pinggiran pantai! Kalau nak seronok lagi lakukan aktiviti snorkelling!
Pulau Rawa
Salah sebuah ‘private island’ yang terkenal di Malaysia dek kerana fasiliti dan keunikannya tersendiri. Untuk pengetahuan, Pulau Rawa dimiliki oleh keluarga Sultan Johor dan di pulau ini terdapat dua buah resort peranginan yang mampu menyediakan fasiliti penginapan kepada pengunjung iaitu Rawa Island Resort dan resort yang lebih kecil Alang’s Rawa.
Pulau Babi Tengah / Pulau Tengah

Di pulau ini pula terdapat sebuah resort dikenali Batu-Batu Resort. Sangat cantik dan selesa untuk dijadikan lokasi percutian khususnya pada mereka yang mahukan privasi.Untuk pengetahuan anda, Batu-Batu Resort adalah resort paling mahal di Johor ye. Harga bilik untuk 1 malam disini bermula RM1,500 ke atas.Menariknya, ada kisah di sebalik pulau ini yang dikaitkan dengan pelarian Vietnam. Nak tahu lebih lanjut, kena datang ke Pulau Tengah ye…
Pulau Babi Besar / Pulau Besar
Jika anda merancang untuk bercuti dengan harga bajet di kawasan pulau di Mersing, boleh menginap di Bayu Lestari Island Resort yang terletak di Pulau Besar ini.Difahamkan, ‘rate’ penginapan di resort ini 1/3 harga resort di pulau-pulau lain. Memang sesuai dijadikan lokasi berbulan madu. Jarak Pulau Besar  ini dari Mersing hanya mengambil masa sekitar 25 minit sahaja dengan menaiki bot dari Jeti Mersing.

HOMESTAY KAMPUNG AIR PAPAN

Jika anda mahu bercuti ke Mersing, usahlah mencari hotel kerana suasana Mersing itu lebih seronok dialami menerusi percutian di homestay yang diusahakan penduduk di sana.

Menerusi percutian di Homestay Kampung Air Papan tempoh hari, MEDIA VARIASI berpeluang menikmati panorama alam yang indah.

Bagai mimpi rasanya saat melihat pemandangan pinggiran pantai di sebelah kanan dan semasa perjalanan diteruskan menuju ke kampung Air Papan, kelihatan jelapang padi yang terbentang luas di sebelah kiri.

Mersing ini ibarat ‘3-in- 1’ kerana kombinasi alam itu terletak berdekatan sahaja (laut-pantai, sawah padi, bukit Selantai). Jadi tidak hairanlah jika ramai para pencinta alam serta geng ‘mountain bike‘ gemar ke Mersing.

Sepanjang program berlangsung, banyak aktiviti yang MEDIA VARIASI lakukan ketika menginap di salah sebuah homestay dikenali D’Legend Homestay. Bilik dan fasiliti yang disediakan memang ‘tiptop’! Tambah pula banyak aktiviti yang dilakukan sepanjang menginap disitu seperti:

Memancing ikan puyu
Menikmati air kelapa pandan ‘fresh from tree’
Belajar cara membuat kuih tradisional Banjar
Bermain bola tampar dalam parit sawah

Justeru, suka penulis katakan bahawa Mersing merupakan destinasi pelancongan yang serba lengkap dari aspek keindahan alam namun masih belum ramai orang tempatan yang sedar akan kewujudan lokasi ini. Mahu nikmati kepulauan yang masih ‘virgin‘, ayuh bercuti ke Mersing!

Author

Diyana Rahip

View all posts

View all posts


Rayuan Rosmah mohon hakim kes pengubahan wang haram tarik diri, didengar 17 Mac

PUTRAJAYA: Dua rayuan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram dan pengelakan cukainya akan didengar pada 17 Mac 2023 di Mahkamah Rayuan.

Rosmah, isteri bekas Perdana Menteri Datuk Seri Najib Tun Razak merayu terhadap dua keputusan Hakim Mohamed Zaini yang menolak permohonan pertama Rosmah pada 14 Disember 2021 dan permohonan kedua pada 25 April lepas.

Timbalan Pendakwa Raya Poh Yih Tinn memberitahu Bernama bahawa Timbalan Pendaftar Mahkamah Rayuan Khairi Haron menetapkan tarikh pendengaran itu selepas pengurusan kes dijalankan melalui sidang video hari ini.

Bulan lepas, panel tiga hakim Mahkamah Rayuan menangguhkan pendengaran rayuan Rosmah kerana mahkamah mahu pihak pembelaan dan pendakwaan memfailkan hujahan lanjut sama ada ia mempunyai bidang kuasa untuk mendengar rayuan itu.

Rosmah, 70, berdepan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Pada 1 September lalu, Hakim Mohamed Zaini mendapati Datin Seri Rosmah Mansor bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun dan denda RM970 juta.

Mahkamah juga memerintahkan Rosmah dipenjara 30 tahun jika gagal membayar denda itu. Bagaimanapun Mahkamah Tinggi membenarkan permohonan penangguhan pelaksanaan hukuman penjara dan denda sementara menunggu rayuannya di Mahkamah Rayuan. – BERNAMA


Ketahui 5 ragam manusia urus kewangan

SETIAP orang mempunyai gaya dan prinsip tersendiri ketika menguruskan kewangan masing-masing. Ia juga bergantung kepada tahap pemahaman dan ilmu dalam pengurusan kewangan.

Ada yang berani mengambil risiko untuk melabur wang dan ada juga memilih simpanan selamat.

Malah, tidak kurang juga yang kurang prihatin dengan kewangan dan memilih untuk mengutamakan gaya hidup serta memberikan ganjaran kepada diri.

Menurut pakar Hartanah dan Kewangan, Dr. Azizul Azli Ahmad, terdapat 5 jenis manusia ketika menguruskan wang.

Orang jenis ini suka menabung, memang bukan benda yang buruk malah ia sesuatu yang baik. Tetapi manusia jenis ini tidak percayakan pelaburan. Mereka percaya bahawa pelaburan sangat dekat dengan kerugian dan penuh risiko.

Sehinggakan mereka hanya akan memilih instrumen simpanan sahaja untuk menyimpan wang.

2. Si pelabur

Bagi si pelabur pula, mereka memanfaatkan sebahagian besar aset yang ada untuk melabur. Malah, mereka sangat dahagakan risiko dan berani mengambil jumlah besar untuk pelaburan.

Bukan satu kesalahan jika berani, tetapi ia memerlukan ilmu yang baik dan tinggi agar ada keseimbangan antara risiko dan kerugian yang silih berganti.

3. Si FOMO

FOMO atau Fear of Missing Out adalah penyakit yang harus kita hindari terutama di zaman yang tiada sempadan ini. Golongan FOMO sangat mengikuti apa sahaja trending dalam gaya hidup, persekitaran dan penampilan.

Mereka tidak peduli faktor kewangan, yang penting gaya mereka adalah aliran terkini. Mereka percaya ada kereta besar orang akan percaya.

4. Si BBNU

Budak Baru Nak Up (BBNU) adalah golongan yang belum mahir mengelola kewangan. Mereka biasanya golongan baru bekerja yang kali pertama menerima gaji dan membeli semua keperluan sebab sedang ingin memberi ganjaran kepada diri.

BBNU belum mahir merancang, mencatat perbelanjaan kewangan apatah lagi melabur. Mereka merasakan hidup ini harus dinikmati kerana muda hanya sekali.

5. Si Jaguh

Golongan ini sangat menghitung setiap perbelanjaan dan cermat. Begitu hebatnya ‘berkira’ sehingga adakalanya mereka ini langsung tidak menikmati pencapaian mereka.

Mereka ada hujah yang konkrit bagi setiap tindakan yang dilakukan.

Tetapi, sebenarnya kita juga harus menikmati hasil pencapaian kita, setidaknya 10% daripada gaji untuk hiburan diri sendiri dan merasakan nikmat hidup ini. Jangan terlalu berkeras dalam hidup ini.

Author

Nurul Ain Japri

View all posts

View all posts


Kisah Razan al-Najjar, ‘bidadari syurga’ di bumi Palestin

MASIH ingat Bidadari Syurga ini?

Razan al-Najjar. Sebaris nama yang pernah mencetuskan kemarahan dunia terutama pejuang Palestin pada 1 Jun 2018 lalu.

Siapakah Syahida ini?
Razan Ashraf Abdul Qadir al-Najjar adalah seorang gadis berusia 21 tahun yang bertugas sebagai sukarelawan paramedik di Hospital Nasser, Khan Younis.

Di saat ramai orang sebayanya menyibukkan diri dengan dunia, Razan telah menabur khidmat bakti dalam merawat rakyat Palestin yang tercedera sewaktu protes menentang Israel yang berlangsung di sempadan Gaza ketika itu.

Merupakan anak sulung daripada enam adik-beradik, Razan al-Najjar membesar di dalam kancah peperangan iaitu peperangan yang berlaku pada tahun 2008-2009, operasi pertahan pada tahun 2012 dan seterusnya pada tahun 2014, iaitu ketika peperangan tujuh minggu di antara Israel dan Gaza.

Kesan peperangan pada tahun 2014, kawasan kejiranan rumahnya musnah teruk.

Bagaimanapun, perkara itu tidak mematahkan semangat Razan untuk berjuang demi bangsanya.

Seperti kebanyakan rakyat Palestin yang lain, Razan tidak mempunyai kemampuan untuk menyambung pelajarannya.

Lalu, dia mengambil kursus kaligrafi, dan seterusnya latihan kejururawatan yang akhirnya membolehkan dia menjadi sukarelawan paramedik.

Kisah yang dikongsi semula oleh pengguna aplikasi X @aisyahshahid, pada Jun 2018, berlakunya protes di sempadan antara Gaza dan Israel yang ketika itu umat Islam sedang menyambut bulan Ramadan.

“Razan, bersama-sama pasukannya, tidak putus tangan membantu mereka yang cedera.

“Masakan tidak, ibunya berkata yang anaknya akan keluar rumah jam 7 pagi, dan hanya pulang jam 8 malam.

“Saat sampai di rumah, tubuh anaknya akan penuh dengan tompokan dan percikan darah mangsa yang ditolong,” kongsinya.

Sehinggakan saat sebelum kematiannya, Razan al-Najjar menjadi seorang ikon dalam kalangan penduduk Tebing Gaza sendiri.

Malah, kebanyakan media pada ketika itu berkongsi gambarnya ketika sedang bertugas di media sosial menunjukkan betapa Syahida ini benar-benar ikhlas berbakti untuk bangsa dan negaranya, Palestin.

Namun begitu, Razan pernah memaklumkan kepada Al-Jazeera mengenai tentera Zionis sedang menyasarkan dirinya dan pernah menembak ke arahnya berkali-kali untuk melarang beliau memberikan bantuan kepada mangsa yang tercedera.

“Tetapi, Razan tak pernah takut dan gentar dengan si Zionis laknatullah.

“Bahkan, jiwanya semakin membara dan bersemangat untuk membantu bangsanya sendiri.

“Hinggalah ke tarikh keramat 1 Jun 2018, di mana akhirnya Razan al-Najjar telah dijemput pulang ke rahmat Allah,” tulisnya.

Ketika itu, Razan bergegas menyelamatkan seorang lelaki yang diserang dengan pemedih mata dan jarak mereka dengan sempadan Israel boleh dikatakan agak dekat.

Secara tiba-tiba, kedengaran tiga das tembakan dilepaskan ke arah Razan serta lelaki terbabit.

Selepas ditembak dengan kejam oleh tentera Zionis, Razan akhirnya syahid pada Jumaat ketiga di bulan Ramadan.

“Seorang sukarelawan paramedik yang sepatutnya tidak boleh diapa-apakan. Tetapi, si Zionis laknatullah membuktikan merekalah bangsa paling kejam sekali di atas muka bumi ini.

“Syahida itu memakai pakaian lengkap seorang paramedik ketika itu. Siap dengan sarung tangan pembedahan bagi menunjukkan yang dia bukanlah salah seorang demonstran.

“Dia adalah seorang paramedik yang sepatutnya ‘tak boleh disentuh’,” ceritanya.

Susulan kesyahidannya, tentera Zionis telah cuba membela diri dengan mengatakan mereka tidak pernah menyasarkan Razan Al-Najjar.

Kemudian, timbul pula kononnya sebuah video yang mengatakan Razan adalah perisai manusia pihak Hamas.

“Padahal, setelah disiasat, video itu adalah suntingan pihak Zionis daripada sebuah temubual Razan dengan satu rangkaian televisyen Lubnan.

“‘I’m here on the line being a protective human shield saving the injured.’ Tapi apa yang si Zionis zalim ini buat? Memutar belit cerita!” kongsinya lagi.

Begitulah kisah seorang syahida yang telah kembali ke rahmat Ilahi lima tahun lalu.

Author

Nurul Ain Japri

View all posts

View all posts


Kejadian dua beradik rentung tiada elemen jenayah – KP Johor

JOHOR BAHRU: Kejadian dua beradik rentung dalam kebakaran di Jalan Bunga Raya Besar, Kampung Dato Sulaiman Menteri di sini semalam tidak melibatkan sebarang elemen jenayah.

Ketua Polis Johor Datuk Kamarul Zaman Mamat berkata justeru itu ibu bapa khususnya dinasihatkan agar sentiasa memastikan tahap keselamatan di rumah terutamanya barangan elektrik berada dalam keadaan baik.

“Ambil pengajaran daripada apa yang berlaku semalam, polis buat siasatan juga ditakuti ada elemen jenayah boleh disiasat…tetapi kita percaya elemen itu tiada,“ katanya ketika melawat lokasi kejadian dan menyerahkan sumbangan kepada bapa mangsa, di sini hari ini.

Turut hadir Timbalan Ketua Polis Johor Datuk Khaw Kok Chin.

Kamarul Zaman berkata pihak polis juga akan membantu mempercepatkan proses bedah siasat dua mayat mangsa hari ini di Hospital Sultanah Aminah.

Sementara itu, bapa mangsa Muhammad Fikri Abdul Mubian, 28 tahun ketika ditemui berkata dia tidak menyangka dua anaknya itu ‘hilang’ sekelip mata dan menjelaskan isteri Nurul Ain Najihah Zulkifli, 27 masih trauma.

Dia yang baharu menyewa empat bulan di rumah itu berkata kejadian berlaku ketika dia sedang bekerja.

“Isteri ada cerita… anak-anak baru lepas mandi dan makan, dia pergi buang sampah tidak sampai 15 minit perkara ini berlaku.

“Tidak boleh dijangka, saya pun tidak boleh buat apa-apa dan tidak boleh hendak salahkan sesiapa, memang ajal macam ini saya kena terima,” katanya yang berasal daripada Negeri Sembilan.

Katanya dia juga akan berpindah daripada kawasan itu kerana tidak mampu menahan kepedihan kemalangan yang menyebabkan kematian kedua-dua anaknya itu.

Dalam insiden pada 1.40 tengah hari semalam, dua beradik itu yang dikenali sebagai Muhammad Zafran Muhammad Fikri, 3, dan Nurul Hawa Zafira Muhammad Fikri, 2 ditemukan rentung di dalam bilik tidur mereka. – BERNAMA


Kereta klasik Beetle, van Kombi Volkswagen kini koleksi berharga

KUALA LUMPUR: Pernah popular dan menjadi pilihan di serata dunia kira-kira era 60-an hingga 70-an, kereta jenis Beetle dan van Kombi daripada pengeluar kereta utama Jerman, Volkswagen itu kini menjadi koleksi berharga dan kebanggaan bagi setiap pemiliknya.

Tidak hairanlah sekiranya ia dibaik pulih, diubah suai dengan cara yang betul dan ditambah pula dengan aksesori tertentu yang mampu menaikkan imej supaya tampil lebih klasik, retro sehingga nilainya boleh mencecah ratusan ribu ringgit.

Berkongsi hobi itu kepada Bernama, pemilik kereta klasik Beetle, Zarak M. Zaim, 47, berkata, kenderaan itu sememangnya telah menjadi ikonik dunia, sehinggakan kereta Beetle digunakan dalam filem Hollywood seperti Herbie The Love Bug dan Transformers.

Beliau berkata setiap kenderaan klasik Volkswagen sama ada jenis Kombi atau Beetle mempunyai daya tarikan tersendiri bergantung kepada cara “olahan” pada dalaman dan luaran kenderaan setiap pemiliknya untuk meningkatkan lagi nilai estetika pada sesebuah kenderaan yang telah lama.

“Peminat kereta klasik Volkswagen ini ada pelbagai kategori antaranya ada yang sukakan original, restomod, karat dan racing bergantung kepada minat dan idea pemilik kereta masing-masing. Sekiranya mementingkan aspek original, pemiliknya sanggup berhabis ribuan ringgit untuk mendapatkan alat ganti yang tulen.

“Jadi, setiap kategori itu mempunyai tarikan yang akan menjadi identiti kepada pemiliknya sekali gus menjadi perhatian ramai setiap kali memandu di atas jalan raya,” katanya ketika ditemui pada acara LowLife VW Malaya edisi kedua baru-baru ini.

Zarak yang berasal dari Ampang, Selangor turut memaklumkan walaupun usia kenderaan berkenaan sudah menjangkau beberapa dekad lamanya, ia masih gah melalui jalan raya kerana penyelenggaraan kenderaan jenis mekanikal itu lebih murah dan mudah berbanding kenderaan yang ada elektronik.

Seorang lagi pemilik kereta Beetle, Muhammad Fathullah Azmi, 34, berkata, kemahuannya untuk memiliki kereta berkenaan kerana mahu menjaga tradisi kereta klasik supaya tidak hilang ditelan zaman bagi tatapan generasi muda.

“Walaupun diakui pemanduan kereta sekarang lebih selesa, memandu kereta klasik seperti Beetle ini mempunyai ‘aura’ tersendiri pada handling dan suspension, ia tidak akan sama dengan kereta lain,” katanya.

Sementara itu, pemilik van Kombi Aizat Abd Rahman, 34, pula berkata, beliau sanggup menghabiskan RM70,000 untuk melakukan ubah suai dan restorasi pada van Kombi yang dibelinya supaya ia kelihatan menarik, selesa dan sesuai untuk perjalanan jarak jauh bersama seisi keluarga ketika melancong.

“Van saya ini van lama yang dibeli pada harga RM65,000. Bagi menambah keselesaan, saya lakukan ubah suai seperti tambah penyaman udara, sistem bunyi, ubah suai dalaman dan enjin yang sesuai untuk touring.

“Kini, apabila saya memandu ke mana-mana sahaja ia sentiasa menjadi perhatian ramai seolah-olah sebuah muzium bergerak. Ada yang membunyikan hon dan mahu bergambar dengan van. Apabila melihat orang lain gembira dengan apa saya buat, saya rasa puas,” ujarnya yang telah berjaya memandu vannya itu ke Pattaya dan Bangkok, Thailand tanpa sebarang masalah. – BERNAMA


Twitter tamatkan perkhidmatan sekitar 80 peratus tenaga kerja – Musk

SAN FRANCISCO: Twitter telah memberhentikan lebih 6,000 pekerja, iaitu sekitar 80 peratus tenaga kerjanya sejak akhir tahun lepas, kata Ketua Pegawai Eksekutifnya, Elon Musk dalam temu bual dengan BBC pada Selasa.

Pengurangan tenaga kerja Twitter tidak dapat menandingi syarikat teknologi besar lain dari segi peratusan seperti Google, Amazon, Microsoft dan Meta yang telah mengurangkan puluhan ribu pekerja di seluruh dunia.

Twitter sedang berdepan pelbagai tindakan undang-undang daripada bekas pekerja berhubung isu pemberhentian dan faedah, Xinhua memetik laporan San Francisco Chronicle.

Syarikat itu mendakwa dalam ‘legal filing’ baru-baru ini bahawa “Twitter, Inc telah digabungkan menjadi X Corp dan tidak lagi wujud”.

Berdasarkan ‘legal filing’, X Corp ialah sebuah syarikat milik persendirian.

Syarikat induknya ialah X Holdings Corp. – BERNAMA-XINHUA


Banjir di Pulau Pinang, satu PPS dibuka

BUKIT MERTAJAM: Beberapa kawasan di Daerah Seberang Perai Tengah (SPT) dan Seberang Perai Selatan(SPS) di negeri ini mengalami banjir kilat hari ini selepas hujan lebat sejak pukul 5 petang tadi.

Kawasan di sekitar SPT yang terjejas akibat banjir kilat itu ialah Alma, Bukit Mertajam, Machang Bubok, Desa Damai dan Taman Impian manakala di SPS pula ialah Ladang Valdor,Taman Pekaka serta Jawi.

Ketua Polis Daerah SPT, ACP Tan Cheng San berkata, sehingga pukul 9 malam ini, satu pusat pemindahan sementara (PPS) dibuka di Sekolah Jenis Kebangsaan Cina (SJKC) True Light, Perkampungan Juru di sini bagi menempatkan mangsa banjir.

“Ketika ini pihak berkuasa terlibat sedang memindahkan mangsa-mangsa banjir yang terlibat ke PPS itu dan jumlah sebenar mereka yang dipindahkan masih belum dapat diketahui,” katanya ketika dihubungi Bernama malam ini.

Pengarah Jabatan Bomba dan Penyelamat Malaysia(JBPM) Pulau Pinang, Saadon Mokhtar ketika dihubungi berkata pihaknya setakat ini menerima aduan berhubung banjit kilat di dua daerah itu.

“Sehingga pukul 8.30 malam ini banjir kilat masih lagi melanda kawasan-kawasan terlibat dan pihak bomba mengambil tindakan segera iaitu membuat pemantauan di kawasan yang dilanda banjit kilat bagi memastikan paras air tidak berbahaya. Kami juga sentiasa dalam keadaan bersiap sedia jika keadaan semakin teruk,” katanya.

Dalam pada itu, Pengerusi Jawatankuasa Alam Sekitar dan Kebajikan Pulau Pinang, Phee Boon Poh berkata, berdasarkan maklumat yang diterimanya, sehingga pukul 8.30 malam ini sekurang-kurangnya 23 kawasan terutama taman perumahan sekitar SPT dilanda banjir kilat.

Menurutnya, kawasan yang terjejas antaranya ialah Taman Tenang Berapit, Taman Seri Janggus Machang Bubok, Desa Damai, Kampung Baru Alma,Taman Impian, Taman Sukun, Taman Mangga, Taman Sentul Kampung Dock dan Taman Sejahtera.

“Kerajaan negeri bersama pihak berkuasa sedang memantau situasi banjit kilat itu dan sekiranya hujan masih lebat sehingga jam 9 malam, tindakan susulan akan diambil segera kerana bimbang banjir menjadi semakin teruk,” katanya sehingga 8.30 malam ini beberapa kawasan masih lagi hujan.

JPS, dalam kenyataan hari ini memaklumkan, kawasan yang mungkin terjejas di Pulau Pinang adalah di kawasan Seberang Perai Utara, SPT dan SPS. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Cahaya hijau terang di ruang angkasa cetus tanda tanya penduduk Sungai Besar

SABAK BERNAM: Fenomena ruang udara yang disinari warna hijau mencetuskan tanda tanya dalam kalangan penduduk setempat di kawasan Sungai Besar malam tadi.

Gambar itu dipercayai dirakam seorang individu di sebuah taman perumahan dan kemudian memuat naik ke dalam media sosial.

Kejadian itu menarik perhatian netizen yang mendakwa turut menyaksikan perkara sama.

Seorang pemilik akaun Facebook (FB) berkata, cahaya hijau yang dilihatnya itu mencetuskan tanda tanya.

“Sungai Besar kenapa terang sangat cahaya ini dan bergerak?,” katanya menerusi hantaran di Facebook.

Dalam pada itu, penduduk perasan penampakan cahaya hijau tersebut di hadapan rumahnya.

“Habis sahaja (selesai) azan Isyak, ia terus hilang dan kejadian itu aneh kerana berlaku di depan rumahnya yang menghadap jalan.

“Belakang rumah saya laut, tetapi saya nampak depan rumah, (mustahil nelayan) candat sotong dekat jalan, (rasa) pelik,” katanya.

Namun, netizen mengaitkan cahaya itu datang daripada arah bot nelayan yang melakukan aktiviti mencandat sotong di laut berdekatan.

“Cahaya itu dipercayai dari bot nelayan di kawasan bagan berhampiran. Namun, cahaya hijau di angkasa itu dipercayai berlaku dalam tempoh singkat dan keadaan langit kembali gelap,” katanya. – Kosmo!

Author

Media Variasi

View all posts

View all posts


Kemasukan pelancong China: Usah beri reaksi keterlaluan – King Sing

KUALA LUMPUR: Menteri Pelancongan, Seni dan Budaya, Datuk Seri Tiong King Sing memohon rakyat Malaysia supaya tidak memberikan reaksi keterlaluan berhubung kemasukan pelancong China ke dalam negara.

Beliau berkata, kerajaan sentiasa peka mengenai situasi semasa COVID-19 dalam negara, namun ketika ini, masih tiada keperluan untuk mengenakan sekatan, menambah baik prosedur operasi standard (SOP) atau kawalan khas terhadap pelancong China.

“Saya mohon rakyat jangan keterlaluan. Sekarang kita bukan cakap soal tidak boleh (masuk ke dalam negara) ataupun kita mahu (kenakan) kawalan khas ke atas pelancong China, saya rasa ini tidak adil. Kita perlu ingat, jika kita lihat kes COVID-19 di China itu begitu tinggi iaitu 10.9 juta kes, kita perlu lihat pula pada Amerika Syarikat yang sudah 99 juta (kes).

“Jadi, jika mahu ambil tindakan, sepatutnya terhadap Amerika Syarikat. Kadar kematiannya juga sudah cecah 1.08 juta tetapi China kadarnya baru 36,000. Jadi perbandingan dari segi kadar kematian ini sangat rendah (bagi China). Walaupun begitu, kerajaan masih mengawal keselamatan negara, kita pantau (keadaan semasa),” katanya.

Beliau berkata demikian kepada pemberita selepas menghadiri sambutan pencahayaan Tahun Baharu Cina 2023 di Jalan Petaling di sini pada Khamis.

Bagaimanapun, beliau meminta rakyat Malaysia untuk terus mengutamakan kesihatan diri di samping menjaga SOP bagi mengekang penularan wabak COVID-19 khususnya apabila sektor pelancongan negara kini sudah mula kembali rancak.

Dalam pada itu, Tiong berkata, kementeriannya mempunyai perancangan berbentuk pemasaran digital dan pendekatan secara konvensional bagi mempromosikan sektor pelancongan negara ke peringkat antarabangsa.

Beliau berkata, usaha itu akan turut melibatkan agensi pelancongan tempatan bagi membantu menarik lebih ramai pelancong asing ke dalam negara. – BERNAMA


Piala Dunia: Jaringan Messi, Fernandez bantu Argentina menang ke atas Mexico

LUSAIL (Qatar): Jaringan Lionel Messi dan Enzo Fernandez pada separuh masa kedua sekali gus menghidupkan harapan Argentina untuk melangkah ke peringkat kalah mati kejohanan Piala Dunia FIFA dengan menundukkan Mexico 2-0 pada Sabtu.

Messi menyumbat gol dari jarak jauh pada minit ke-64 sebelum Fernandez menyumbang gol kedua Albiceleste pada minit ke-87 dalam perlawanan yang berlangsung di stadium Lusail, lapor Xinhua.

Pada perlawanan itu menyaksikan pengurus Argentina Lionel Scaloni membuat lima pertukaran ke atas pasukan yang sebelum ini tewas mengejut 1-2 di tangan Arab Saudi.

Seterusnya Argentina akan bertemu Poland dalam perlawanan akhir peringkat Kumpulan C  pada Rabu manakala Mexico perlu menewaskan Arab Saudi untuk memastikan pasukan ini berpeluang mara ke pusingan kalah mati. – BERNAMA


PTGS kesan sindiket penipuan urusniaga tanah guna nama MB

SHAH ALAM: Pejabat Tanah dan Galian Negeri Selangor (PTGS) berjaya mengesan cubaan penipuan urusniaga tanah yang menggunakan nama PTGS, Pejabat Daerah dan Tanah (PDT) negeri Selangor sehingga melibatkan nama Menteri Besar Selangor, Datuk Seri Amirudin Shari.

PTGS berkata dalam kenyataan pada Khamis, laporan Polis telah dibuat bagi kes-kes yang telah dikenal pasti agar tindakan tegas boleh diambil bagi sebarang penipuan jenayah ini.

“Modus operandi yang digunakan ialah dengan penyamaran sebagai orang yang dilantik berurusan dengan PTGS dan mana-mana PDT. Pihak terbabit juga mengeluarkan notis untuk menjual hartanah dan telah memalsukan
tandatangan pada notis tersebut.

“Terdapat juga pihak yang menggunakan nama pegawai-pegawai kanan dan tertinggi PTGS dan PDT yang masih berkhidmat mahupun telah berpencen dengan memberikan maklumat dan janji-janji palsu bagi urusan jual beli tanah,” katanya.

PTGS mengingatkan orang ramai untuk sentiasa berwaspada dan berhati-hati dengan kegiatan sindiket penipuan ini dan menasihatkan beberapa langkah mengelakkan tertipu.

Antaranya ialah memastikan kewujudan tanah melalui daftar pelan yang sah; membuat semakan berkaitan pemilikan (tuan punya tanah) melalui carian di PDT berkaitan atau PTGS; menyemak sekatan kepentingan; dan memastikan wakil mempunyai Surat Kuasa Wakil yang sah.

“Dengan ini, PTGS ingin menegaskan kepada orang awam bahawa PTGS tidak pernah melantik mana-mana individu mewakili Pentadbiran ini bagi sebarang urusan urusniaga hartanah,” katanya lagi.

Author

Faridah Amiratul

View all posts

View all posts


Jun Hao mara ke suku akhir

PHNOM PENH: Pemain perseorangan lelaki negara, Leong Jun Hao melangkah ke suku akhir Sukan SEA Kemboja 2023 selepas mengatasi wakil Singapura, Joel Koh Jia Wei, pada pusingan kedua, di sini, hari ini.

Selaku pilihan ketiga, Jun Hao terpaksa berhempas pulas pada set pertama untuk melakarkan kemenangan 23-21 sebelum mudah mencipta kemenangan 21-14 pada xset kedua dalam saingan selama 38 minit.

Jun Hao mengakui bahawa keghairahannya untuk memenangi set pertama selepas menikmati kelebihan enam mata pada 20-14 hampir mengundang padah apabila Joel berjaya membuat kebangkitan untuk menyamakan kedudukan pada 20-20 sebelum bertenang untuk memenangi set pertama dengan hanya margin dua mata.

“Ketika di penghujung set pertama,  fikiran saya hanya mahu habiskan perlawanan dengan cepat. Walaupun saingan agak sukar, namun saya berjaya mengatasi dan harap ini permulaan baik di sini,” katanya kepada pemberita selepas perlawanan tersebut di Dewan Badminton Morodok Techo, di sini.

Sementara itu, Jun Hao, pemain nombor ke-64 dunia, berkata beliau tidak memandang remeh kemampuan lawanannya, Joel Angelo Albo dari Filipina di suku akhir.

Joel Angelo mara ke suku akhir selepas menundukkan pemain Myanmar, Zaw Lin Htoo, 21-13, 21-15.

Walaupun hanya lima hari digandingkan sebelum tiba di sini, beregu campuran negara, Yap Roy King-Cheng Su Yin, tidak mengahadapi masalah untuk mengesahkan tiket ke suku akhir apabila menewaskan pasangan Singapura, Donovan Willard Wee-Xiao En Heng, 21-14, 21-17.

Roy King-Su Ying akan berdepan dengan pasangan Kemboja, Vannthoun Vath-Kimloung Lim di suku akhir selepas pasangan tuan rumah itu mudah mengalahkan wakil Filipina, Zidane Ovaldo-Zoraida Dela Torre, 21-6, 21-8, pada pusingan kedua.

Roy King berkata beliau gembira untuk mara ke suku akhir selepas merasakan lawan mereka dari Singapura itu tidak bersedia untuk menentang mereka dan berharap untuk ke separuh akhir.

Cheah pula berkata mereka masih dalam usaha mencari rentak dan berharap dapat beraksi sebaik mungkin dalam temasya dwitahunan itu.

Sementara itu, pemain perseorangan wanita negara, Ong Xin Yee, ditunjukkan jalan keluar di pusingan kedua oleh pemain Indonesia, Ester Nurumi Tri Wardoyo, 21-15, 21-18. – BERNAMA


Bekas MPT Bersatu dan bekas ‘orang kuat’ Ismail Sabri sertai PKR

PETALING JAYA: Presiden PKR, Datuk Seri Anwar Ibrahim mengumumkan penyertaan dua ahli baharu ke dalam parti, iaitu Datuk Dr Rais Hussin Mohamed Ariff dan Mohamed Jidi Yaakob.

Pengumuman tersebut dibuat dalam sidang media di Ibu Pejabat PKR, Petaling Jaya, pada Khamis.

Rais Hussin merupakan bekas ahli Majlis Pimpinan Tertinggi (MPT) dan juga antara pengasas parti Bersatu.

Mohamed Jidi pula pernah menjadi Ketua Penerangan UMNO Bera yang membantu kemenangan Perdana Menteri, Datuk Seri Ismail Sabri dalam Pilihan Raya Umum ke-13 (PRU13).

Menurut Rais Hussin, beliau tidak lagi aktif di dalam Bersatu sejak 2020 selepas menjalani prosedur jantung dan banyak menumpukan kepada pembangunan EMIR Research sebagai badan pemikir bebas yang menumpukan kepada cadangan dasar strategik.

“Walaupun saya bukan lagi ahli Bersatu, saya akan giat meneruskan perjuangan saya untuk Malaysia yang lebih baik dalam membantu lebih ramai rakyat.

“Ini berdasarkan lima prinsip teras, iaitu reformasi, keadilan, keterangkuman, progresif dan wasatiyyah (pendekatan seimbang secara adil),” kata Rais Hussin.

Mohamed Jidi pula berkata, keputusannya menyertai PKR atas dorongan hala tuju Bersatu yang dilihat semakin menyimpang daripada objektif dan matlamat utama penubuhan.

“Tan Sri Muhyiddin Yassin ini pendirian dia suka berubah-ubah seperti cuaca, selepas mengambil tindakan menggunakan kerajaan pintu belakang.

“Saya ambil masa hampir dua hingga tiga bulan sebelum menyertai PKR bagi mendapat pandangan. Saya akan berkhidmat untuk rakyat,” kata Mohamed Jidi.

Author

Faridah Amiratul

View all posts

View all posts


MU bakal terima pemilik baharu?

RATA-rata peminat bola sepak tanah air mengetahui kemelut kewangan yang melanda pasukan Melaka United FC (MUFC) sehingga tidak dibenarkan untuk beraksi dalam Liga Super 2023.

Bagaimanapun, dilaporkan sebuah syarikat gergasi bakal menjadi pemilik baharu kepada MUFC dan pasti memberi sinar kepada pasukan Hang Tuah dan peminat mereka.

Lapor Arena Metro, proses pengambilalihan pasukan itu masih dalam peringkat awal antara syarikat berkenaan dengan pengurusan MUFC.

Pada masa yang sama, syarikat berkenaan menunjukkan komitmen yang tinggi bagi melancarkan proses berkenaan serta melangsaikan hutang dan tunggakan gaji pemain dan pegawai MUFC.

Menerusi satu kenyataan tentang proses ini, syarikat berkenaan sedang membuat kerja-kerja pelaburan dalam industri bola sepak dan pasukan yang dilihat berpotensi adalah Melaka (MU).

“Ketika ini perbincangan sedang berjalan bersama pihak peguam kelab terbabit. Tunggulah dulu sehingga ada keputusan muktamad, tetapi memang syarikat itu serius dan sanggup bayar semua tunggakan gaji bekas pemain,” tambahnya.

Author

Muhammad Nor Fadzly Mahat

View all posts

View all posts


Najib Asaddok terpaksa ambil tindakan agresif

KUALA LUMPUR: Najib Asaddok tidak boleh berdiam diri lagi selepas menerima banyak aduan peniaga berhubung status perniagaan masing-masing yang semakin tenat.

Jurulatih pemasaran dalam talian terkenal itu berkata, beliau banyak menerima mesej melalui emel dan media sosial yang meluahkan rasa risau dan gelisah mengenai keadaan mereka.

Najib, 39, atau nama sebenarnya Mohd Najib Asaddok berasa bersalah kerana tidak dapat membantu ramai peniaga lain yang tertekan akibat keadaan ekonomi tidak menentu.

Katanya, ramai peniaga tak dapat dibantu dengan keadaan ekonomi tidak menentu, harga barang naik, untung makin nipis dan perniagaan tenat.

“Ramai yang mengadu pelanggan dah kurang dan susah nak tarik pelanggan baru. Kos barang naik dan untung makin nipis. Saya fikir, saya perlu buat sesuatu dan tak boleh duduk diam,” katanya.

Susulan daripada itu, Najib bertindak agresif menganjurkan program usahawan secara percuma, Mega Momentum Bisnes 2022 (MMB 2022).

Ia dihadiri 1,000 orang yang dianjurkan di Pusat Konvensyen Shah Alam (SACC).

Pada program sama, Najib menerusi syarikatnya, Momentum Internet membina platform E-Learning khas iaitu Momentum Roket bagi membantu peniaga untuk belajar dan membuat rujukan strategi serta teknikal pemasaran dalam talian pada bila-bila masa.

Menerusi program itu, Najib berkata, peserta didedahkan strategi terkini berkaitan pemasaran dalam talian dengan mudah.

“Peserta fokus bagaimana mereka boleh menggunakan platform media sosial terutamanya untuk menarik perhatian pelanggan dan tingkatkan jualan walaupun dalam keadaan ekonomi yang agak mencabar ini,” katanya.

Bagaimanapun, beliau juga meluahkan kebimbangan selepas dimaklumkan ada yang tidak dapat hadir sesi ini atas faktor kesihatan, urusan keluarga dan kerja hujung minggu.

“Keadaan ini buat saya terfikir untuk buat sesuatu supaya dapat sampaikan juga strategi dan teknik pemasaran dalam talian kepada peniaga yang sangat memerlukan,” katanya.

Oleh itu, Najib berkata Momentum Roket diwujudkan bagi memudahkan peniaga untuk mempelajari teknik dan strategi pemasaran terkini selain ia boleh diakses di mana-mana sahaja selama 24 jam sehari.

“Video-video terbaharu juga dimuat naik setiap bulan untuk terus bantu peniaga dapat info dan strategi terkini.

“Peniaga juga tidak lagi perlu menunggu hari program atau kelas untuk belajar strategi dan teknikal. Tidak perlu risau sibuk atau tidak sempat, sebab semuanya bergantung pada peniaga untuk akses bila-bila saja. Terdapat juga komuniti untuk bertanya soalan dan pendapat,” katanya.

Lanjut mengenai Momentum Roket, ia dilengkapi dengan sistem webinar, yang memberi akses peniaga sertai kelas secara dalam talian di dalam platform tersebut.

Author

Tun Puteh Wanti

View all posts

View all posts


Polis buru tiga suspek bantu kes tembak di Bachok

KOTA BHARU: Polis Kelantan sedang mengesan tiga individu bagi membantu siasatan berkaitan kes seorang lelaki berumur 27 tahun cedera di kaki kanan akibat terkena tembakan dalam kejadian di Kampung Tepus dekat Gunong, Bachok, semalam.

Ketua Polis Kelantan, Datuk Muhamad Zaki Harun berkata, pihaknya menerima laporan daripada Pegawai Perubatan Hospital Universiti Sains Malaysia (HUSM) Kubang Kerian yang membuat pemeriksaan terhada mangsa pada pukul 9.23 pagi.

“Jumlah suspek yang terlibat adalah enam orang dengan tiga sudah ditahan antara pukul 1.20 hingga 2 petang pada hari yang sama di dua kawasan berasingan dan tiga lagi kita sedang mengesannya.

“Hasil siasatan awal mendapati dua tangkapan dibuat, ketika suspek datang ke kawasan tali air di kampung Tepus, Gunong Bachok untuk bermain judi manakala seorang tangkapan lagi bersama tiga rakan sejenayah masih bebas pula datang untuk melakukan samun hasil perniagaan mangsa dan perjudian,” katanya dalam kenyataan hari ini.

Muhamad Zaki berkata, hasil semakan rekod jenayah mendapati mangsa (yang cedera ditembak) dan tiga tahanan yang berumur lingkungan 23 hingga 28 tahun itu turut mempunyai rekod lampau berkaitan kes narkotik dan jenayah.

“Ujian saringan air kencing yang dijalankan mendapati, seorang dari mereka positif dadah jenis Methaphetamine.

“Siasatan awal pihak polis mendapati kesemua yang ditangkap dan mangsa saling mengenali antara satu sama lain,” katanya.

Beliau berkata, kesemua yang ditahan direman selama tujuh hari bermula 28 April untuk siasatan lanjut di bawah Seksyen 307 Kanun Keseksaan dan Seksyen 3 Akta Senjata Api (Penalti Lebih Berat).

“Kita minta jika orang awam yang mempunyai maklumat berkaitan kejadian ini supaya tampil ke balai polis berhampiran untuk membantu mengesan tiga lagi suspek yang masih bebas bagi melengkapkan siasatan,” katanya. – BERNAMA


Harapan niaga di WTC terkubur, vendor Hoorrey ‘clearkan’ stok di stesen minyak

KUALA LUMPUR: Seorang rakan kepada vendor Hoorrey X Fest Raya yang dibatalkan saat akhir di WTC, merayu orang ramai agar membeli 1,000 baju raya yang sudah dibeli untuk acara itu.

“Ini kawan saya. Musim raya dia berniaga Baju Melayu. Niat nak masuk event Hoorrey X Fest Raya di WTC. Berbekalkan lebih 1,000 helai, dia buat modal untuk berniaga 3 malam terakhir sebelum Hari Raya.

“Tapi kena scam pula. Janji tak ditepati…. Nama Boy Iman akhirnya disebut sebagai individu di sebalik event. Hilang entah ke mana. Lebih 100 vendor terkena. Mana nak jual baju-baju ini?, ” tulis rakannya di akaun TikTok @peacestachio

Rayu rakannya, “Saya tak minta banyak, bantu kawan saya. Share… like… kalau pun tak beli biar viral biar dia berjaya habiskan stock yang begitu banyak sekali… saya tahu dia ketawa tapi dalam hati ..

“Vendor itu akan berniaga jam 4 petang sampai 2 pagi di Stesen Minyak Lotus Ampang. Boleh datang fitting. Cara ini sahaja saya boleh bantu,” tulisnya lagi.

Author

Tun Puteh Wanti

View all posts

View all posts


Ismail Sabri, Ahmad Zahid adakan pertemuan dengan 191 UMNO bahagian hari ini

KUALA LUMPUR: Perdana Menteri, Datuk Seri Ismail Sabri Yaakob dan Presiden UMNO, Datuk Seri Dr Ahmad Zahid Hamidi mengadakan pertemuan dengan wakil 191 bahagian UMNO di Dewan Tun Hussein Onn, Pusat Dagangan Dunia (WTC) di sini hari ini.

Setiausaha Agung, Datuk Seri Ahmad Maslan berkata, pertemuan tersebut melibatkan lebih 700 perwakilan yang hadir merangkumi Ketua Bahagian, Ketua Pemuda, Ketua Wanita dan Ketua Puteri dari setiap bahagian parti itu.

“Perdana Menteri akan memberi ucapan kemudian ucapan oleh Presiden, itu sahaja sebenarnya,” katanya ketika ditemui pemberita di sini.

Ditanya sama ada perkara yang akan dibincangkan termasuk berkenaan Pilihan Raya Umum ke-15 , Ahli Parlimen Pontian itu berkata, “hanya perkara-perkara yang baik sahaja,”.

Beliau berkata sidang media akan diadakan selepas pertemuan itu selesai. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts